text:
Aleke Gbedodoɖa Ate Ŋu Akpe Ðe Ŋunyee?
Sɔhɛwo Biana Be . . .
Aleke Gbedodoɖa Ate Ŋu Akpe Ðe Ŋunyee?
“Gbedodoɖae kpe ɖe ŋunye metrɔ nye agbenɔnɔ.”—Brad. *
SƆHƐ geɖewo le gbe dom ɖa—ɖewohĩ wu alesi nàsusui. Gallup Numekuku le Sɔhɛwo Ŋu si wowɔ tso fe 13 va ɖo 17 viwo dzi le United States ɖee fia be wo dometɔ 56 le alafa me doa gbe ɖa hafi ɖua nu. Numekuku si wowɔ le ɖekakpui kple ɖetugbiwo ŋu ɖee fia be wo dometɔ 62 le alafa me doa gbe ɖa gbesiagbe.
Ke hã le sɔhɛ geɖewo gome la, kɔnu gbɔlo alo gbesiagbe nuwɔna aɖe koe gbedodoɖa nye. Sɔhɛ ʋɛ aɖewo si koe ‘Mawu ŋuti sidzedze vavãtɔ’ si ŋu wofo nu tsoe le Biblia me le. (Kolosetɔwo 1:9, 10) Eyata womeɖea mɔ Mawu kpɔa ŋusẽ boo aɖeke ɖe wofe agbe dzi o. Numekuha aɖe bia fewuivi aɖewo nenye be wobia Mawu fe kpekpeɖeŋu kpɔ le nyametsotso vevi aɖe wɔwɔ me hã. Nyɔnuvi aɖe ɖo eŋu be: “Metena ɖe Mawu ŋu le gbedodoɖa me ɣesiaɣi be wòafia mɔm ne matia mɔ nyuitɔ le agbe me.” Ke hã elɔ̃ ɖe edzi be: “Nyemate ŋu aɖo ŋku nyametsotsoawo dometɔ aɖeke dzi fifia o.” Eyata mewɔ nuku o be kakaɖedzi mele sɔhɛ geɖe si be gbedodoɖa wɔa dɔ alo ate ŋu akpe ɖe yewo ŋu o!
Ke hã abe Brad si fe nya míegblɔ le nyatia fe gɔmedzedze ene la, sɔhɛ akpe geɖe ŋutɔ kpɔ alesi gbedodoɖa wɔa dɔe. Eyata wò hã àte ŋu akpɔe! Nyati aɖe si míeta va yi gblɔ nusita míate ŋu aka ɖe edzi be Mawu ase míafe gbedodoɖawo. * Ke míabia be, Aleke gbedodoɖa ate ŋu akpe ɖe ŋuwòe? Gbã la, na míadzro alesi Mawu ɖoa míafe gbedodoɖawo ŋui me.
Alesi Mawu Ðoa Gbedodoɖawo Ŋui
Le Biblia fe ɣeyiɣiwo me la, xɔsetɔ aɖewo kpɔ ŋuɖoɖo na wofe gbedodoɖawo tẽ—le nukumɔ nu gɔ̃ hã. Le kpɔɖeŋu me, esime Fia Xizkiya kpɔ be yele dɔ lém ɖo kudo nu la, efo koko na Mawu be woaxɔ na ye. Mawu ɖo eŋu be: “Mese wò gbedodoɖa, eye mekpɔ wò aɖatsiwo, kpɔ ɖa, mayɔ dɔ wò.” (Fiawo II, 20:1-6) Ŋutsu kple nyɔnu Mawu vɔ̃la bubuwo kpɔ Mawu fe xɔname tefe le mɔ sia tɔgbe ke nu.—Samuel I, 1:1-20; Daniel 10:2-12; Dɔwɔwɔwo 4:24-31; 10:1-7.
Gake fã hafi Mawu gena ɖe nyaa me le Biblia fe ɣeyiɣiwo gɔ̃ hã me. Le nudzɔdzɔ akpa gãtɔ me la, Mawu meɖo esubɔlawo fe gbedodoɖawo ŋu na wo to eya ŋutɔ fe nudede nya la me nukutɔe me o ke boŋ ekpe ɖe wo ŋu be ‘yefe lɔlɔ̃nu fe sidzedze nayɔ wo fũ le gbɔgbɔ fe nunya kple gɔmesese katã me.’ (Kolosetɔwo 1:9, 10) Ẽ, Mawu kpe ɖe efe amewo ŋu esi wòdo ŋusẽ wo le gbɔgbɔ me kple agbenyuinɔnɔ me—ena nunya kple sidzedze wo be woawɔ nyametsotso nyuiwo. Ne Kristotɔwo ɖo xaxa me la, Mawu meɖea tetekpɔwo ɖa na wo kokoko o. Ke boŋ enaa “ŋusẽ fe agbɔsɔsɔ, si gbã go” be woate ŋu anɔ te ɖe enu la wo!—Korintotɔwo II, 4:7; Timoteo II, 4:17.
Nenema ke egbea anɔ eme be wò gbedodoɖa ŋuɖoɖo mava eme nukutɔe o. Gake abe alesi Mawu wɔe le blema ene la, ate ŋu ana efe gbɔgbɔ kɔkɔea wò eye wòado ŋusẽ wò be nàte ŋu ato nɔnɔme ɖesiaɖe si nàdo goe me. (Galatiatɔwo 5:22, 23) Le kpɔɖeŋu me, na míakpɔ mɔ vovovo ene siwo dzi gbedodoɖa ate ŋu akpe ɖe ŋuwò le ɖa.
Akpe Ðe Ŋuwò le Nyametsotso Me
Karen nɔ gbe ɖom ɖi kple ɖekakpui aɖe si ɖi amesi si gbɔgbɔmetaɖodzinu kɔkɔwo le. Karen gblɔ be: “Egblɔna nam ɣesiaɣi be yedi be yeava zu hamemegã le hamea me.” Nya nyui aɖee ma. Gake “egagblɔa dɔ aɖe si gɔme dzem wòle kple nusiwo katã wòate ŋu ava afle nam ŋu nya ŋutɔ. Meva nɔ ɖi kem le efe nyatefetɔnyenye ŋu.” Karen tsɔe de gbedodoɖa me. “Meɖe kuku na Yehowa be wòaʋu ŋku nam eye wòafia nusi wòle be manya le eŋu lam.”
Gbedodoɖa la ŋutɔ ɖea vi na ame ɣeaɖewoɣi, elabena ate ŋu akpe ɖe ŋuwò be nàtɔ ade ŋugble tso nyaa ŋu abe alesi Yehowa bunɛ ene. Gake Karen hiã aɖaŋuɖoɖo si dzi wòazɔ ɖo hã. Ðe wòakpɔ ŋuɖoɖoa le mɔ wɔnuku aɖe nua? Enyo, de ŋugble le Biblia me nudzɔdzɔ si ku ɖe Fia Dawid ŋu kpɔ. Esime Dawid se be ye xɔlɔ̃ Axitofel si dzi yeka ɖo nɔ aɖaŋu ɖom na ye vi Absalom si le ye yome tim la, edo gbe ɖa be: “Yehowa meɖe kuku na wò, na Axitofel fe adaŋudede nazu lãnya!” (Samuel II, 15:31) Gake Dawid wɔ nu wòwɔ ɖeka kple efe gbedodoɖa la hã. Egblɔ na exɔlɔ̃ Xusai be: ‘Gblẽ Axitofel fe adaŋudede me nɛ nam.’ (Samuel II, 15:34) Nenema ke Karen hã wɔ afɔɖeɖe si wɔ ɖeka kple efe gbedodoɖa esi wògblɔe na Kristotɔ hamemegã tsitsi aɖe si nya ɖekakpui si wòle gbe ɖom ɖi kplii. Eɖo kpe nusi tsrim wòle la dzi nɛ: Ðekakpuia mewɔ gbɔgbɔmeŋgɔyiyi boo aɖeke o.
Karen gblɔ be: “Nusi dzɔ la na nye ŋku ʋu ɖe gbedodoɖa fe ŋusẽ ŋu.” Nublanuitɔe la ɖekakpuia ti kesinɔnuwo yome eye wòdzudzɔ Mawu subɔsubɔ. Karen gblɔ be: “Ðe meɖee la, anye ne nye ɖeka koe anɔ Kristotɔwo fe kpekpewo vam.” Gbedodoɖa kpe ɖe Karen ŋu be wòwɔ nyametsotso nyuitɔ.
Akpe Ðe Ŋuwò Nàɖu Wò Seselelãmewo Dzi
Biblia la gblɔ le Lododowo 29:11 be: “Bometsila dudua efe dɔmedzoe katã kɔna ɖi; ke nunyala [faa] enu emegbe.” Kuxia enye be nu tena ɖe ame geɖe dzi vevie egbea eye zi geɖe womegate ŋu ɖua wo ɖokui dzi o—ɣeaɖewoɣi wodzea afɔku le eme. Brian si nye ɖekakpui gblɔ be: “Kuxi aɖe nɔ mía kple nye dɔwɔhati aɖe dome. Eɖe hɛ ɖe go gbeɖeka.” Nukae nàwɔ nenye wòe? Brian do gbe ɖa. Egblɔ be: “Yehowa kpe ɖe ŋunye meɖu nye gbɔgbɔ dzi, eye meble enu mezã hɛa o. Eɖe asi le hɛa ŋu hetrɔ dzo.” Seselelãme dzi ɖuɖu kpe ɖe Brian ŋu be mewɔ nu le dziku me o, eye anye nusiae xɔe ɖe agbe.
Madzɔ be woatsɔ hɛ ado ŋɔdzi na wò zi geɖe ya o. Gake nu vovovo ate ŋu adzɔ le wò agbe me siwo me wòahiã le be nàɖu wò seselelãme dzi. Gbedodoɖa ate ŋu akpe ɖe ŋuwò be nàɖu wò gbɔgbɔ dzi.
Akpe Ðe Ŋuwò Nàɖe Dzi Ði
Barbara ɖo ŋku esime wònɔ “ɣeyiɣi sesẽ aɖewo me tom” fe aɖewo va yi dzi. Egblɔ be: “Nye dɔ loo, le nye fomea me loo, alo xɔ̃nyewo dome o—naneke menɔ edzi dzem nam o. Nyemenya alesi mawɔ o.” Abe alesi Barbara wɔna ɖaa ene la, edo gbe ɖa enumake. Gake kuxi aɖe nɔ anyi. Egblɔ be: “Nyemenya nusi mabia Yehowa o. Mlɔeba mebia be wòana nye susu nadze akɔ anyi. Mebiana zã sia zã be wòakpe ɖe ŋunye maganɔ dzi tsim ɖe nusianu ŋu o.”
Aleke gbedodoɖa kpe ɖe eŋui? Egblɔ be: “Ŋkeke ʋɛ aɖewo megbe la, mekpɔ be togbɔ be nye kuxiawo nu meva yi o hã la, nyemegabua tame le wo ŋu fũ alo tsia dzi ɖe wo ŋu boo o.” Biblia do ŋugbe be: ‘Mina Mawu nanya miafe dzimedidiwo. Eye Mawu fe ŋutifafa, si fo gɔmesesewo katã ta la, adzɔ miafe dziwo kple miafe tamesusuwo ŋu adzra wo ɖo le Kristo Yesu me.’—Filipitɔwo 4:6, 7.
Akpe Ðe Ŋuwò Nàte Ðe Mawu Ŋu
Bu ɖekakpui aɖe si ŋkɔe nye Paul fe nutefekpɔkpɔ ŋu kpɔ. Egblɔ be: “Ðeko meʋu va kple fometɔ aɖewo teti koe nye ema. Melé blanui gbeɖeka zã me ŋutɔ. Nyitsɔ si va yi ye mewu suku kɔkɔ nu eye mesusua xɔ̃nyewo katã vevie. Aɖatsi lólo ɖe ŋku dzi nam zã ma esi meɖo ŋku dzidzɔɣeyiɣi siwo me míenɔ va yi ɖekae dzi.” Aleke Paul awɔ? Esiae nye zi gbãtɔ wòdo gbe ɖa vevie kpɔ. Egblɔ be: “Megblɔ nye dzimenyawo na Yehowa eye mebiae be wòado ŋusẽm eye wòana nye susu nadze akɔ anyi.”
Nukae do tso eme? Paul gblɔ be: “Efe ŋufɔke la, mese le ɖokuinye me be nye lãme kɔ gbemagbe wu nye agbemeŋkeke ɖesiaɖe. Nye dzimevevesese la trɔ meva kpɔ ‘Mawu fe ŋutifafa, si fo gɔmesesewo katã ta.’” Esi Paul fe dzi dze eme fifia la, eva te ŋu bu nuwo ŋu le mɔ si nu efe seselelãme megakpɔ ŋusẽ ɖe edzi fũ o me. Eva kpɔe enumake be menye ɖe ɣeyiɣi siwo yebu ‘dzidzɔŋkekewoe va yi’ la me nyo nenema gbegbe o. (Nyagblɔla 7:10) Le nyatefe me la, menye ŋusẽ nyui aɖekee “xɔlɔ̃” siwo wòbu wòvee la kpɔ ɖe edzi o.
Ƒo wo katã ta la, Paul ŋutɔ va kpɔ alesi gbegbe Yehowa léa be nɛ. Ekpɔ Yakobo 4:8 me nyawo be “Mite ɖe Mawu ŋu, eye wòate ɖe mia ŋu” la fe nyatefenyenye dze sii. Esia nye tɔtrɔ gã aɖe le Paul fe agbe me. Eʋãe wòda Yehowa ɖe nɔfe gbãtɔ le nusianu me le efe agbe me eye wòtsɔ efe agbe ɖe adzɔgbe nɛ.
Ƒo Nu na Mawu!
Nutefekpɔkpɔ nyui siawo na míekpɔ kakaɖedzi be gbedodoɖa ate ŋu akpe ɖe ŋuwò. Gake ne èdi vevie be yeanya Mawu ahadze xɔ̃e ko hafi wòanɔ alea na wò. Nublanuitɔe la, sɔhɛ geɖe hea nusia wɔwɔ ɖe megbe. Wonyi Carissa le Kristotɔwo fe afeme. Gake elɔ̃ ɖe edzi be: “Ewɔ nam be fe ʋɛ siwo va yi nyitsɔ koe meva se nu vevi wɔnuku si míafe fomedodo tɔxɛ me nɔnɔ kple Yehowa nye me bliboe.” Wonyi Brad si míeyɔ le gɔmedzedzea me Kristotɔe gake ede megbe le tadedeagu vavã tɔ ŋu fe geɖe. Egblɔ be: “Esi mekpɔ nusi mebu vɔ hafi metrɔ ɖe Yehowa ŋu. Fifia meva kpɔ alesi gbegbe lɔlɔ̃ kple viɖe aɖeke manɔ ame fe agbe mee o ne fomedodo sia meli o.”
Gake mègalala ne afɔku aɖe nadzɔ ɖe dziwò hafi nàte ɖe Mawu ŋu o. Dze egɔme nàfo nu nɛ fifia—fo nu nɛ edziedzi! (Luka 11:9-13) ‘Trɔ wò dzi fo ɖe eŋkume.’ (Psalmo 62:9) Madidi hafi nàva kpɔe le nyatefe me be, gbedodoɖa ate ŋu akpe ɖe ŋuwò o!
[Etenuŋɔŋlɔwo]
^ mm. 3 Míetrɔ ŋkɔ aɖewo.
^ mm. 6 Kpɔ nyati si nye “Sɔhɛwo Biana Be . . . Ðe Mawu Ase Nye Gbedodoɖa?” le July 8, 2001, fe Nyɔ! me.
[Aɖaka/Nɔnɔmetata si le axa 25]
Gbedodoɖa Ate Ŋu Akpe Ðe Ŋuwò
● Nàwɔ nyametsotso nyuiwo
● Nàɖu wò gbɔgbɔ dzi le xaxaɣiwo
● Nàkpɔ gbɔdzɔe tso dzimaɖitsitsi me
● Nàte ɖe Mawu ŋu


c: text/html

text:
Alesi Nàwɔ Wò Alɔ̃dɔdɔ Nanyo Ðe Edzi
Alesi Nàwɔ Wò Alɔ̃dɔdɔ Nanyo Ðe Edzi
ALƆ̃DƆDƆKUXIWO li tso blema ke. Tso keke fe alafa atɔ̃lia D.M.Ŋ. me la, dɔla aɖe si nɔ Persia-fia Axasweros fe fiasã me ŋlɔ bena, “fia la tsi zãdomadɔlɔ̃e” le zã aɖe me.—Ester 6:1.
Egbea la, esesẽna na ame miliɔn nanewo be woadɔ alɔ̃ nyuie. Rubens Reimão, Braziltɔ alɔ̃dɔdɔŋutinunyala bibi aɖe gblɔ be, alɔ̃madɔmadɔ dɔléle zu kuxi na xexeame nɔla 35 le alafa me. * Ðk. David Rapoport, amesi le Alɔ̃madɔmadɔ Dɔléle Ŋuti Nusrɔ̃fe si le New York Yunivɛsiti gblɔ le alɔ̃madɔmadɔ dɔléle ŋu be enye “dɔvɔ̃ aɖe si va li tso fe alafa sia fe gɔmedzedze.”
Nusi gagblẽ nyaa ɖe edzi enye be, alɔ̃madɔmadɔ dɔléla geɖe menya be efe dɔ lém yewole o. Numekula siwo le Dukɔa fe Yunivɛsiti si le São Paulo, Brazil gblɔ be, ame 3 le alafa me pɛ ko wote ŋu kpɔna wolɔ̃na be yewole alɔ̃madɔmadɔ dɔ lém. Wo dometɔ geɖe tsɔ zãdomadɔlɔ̃e be enye agbenɔnɔ fe akpa aɖe eye wowɔna dɔ̃ hetsia dzodzoe le ŋkeke me.
Ne Alɔ̃dɔdɔ Zu Kuxi
Ne amewo mlɔ anyi le ŋutifafa me gake wò ya nèle mimlim le aba dzi gafofo geɖe, eye wò ŋkuwo ʋu ɖi la, enyea nusi medoa dzidzɔ na ame kura o. Ke ha ɣeaɖewoɣi fe alɔ̃madɔmadɔ si nɔa anyi ŋkeke ʋɛ aɖewo bɔ ŋutɔ, eye zi geɖe la nuteɖeamedzi kple agbe fe hloloetsotsowoe henɛ vɛ. Gake ne alɔ̃madɔmadɔ va tsi ame si la, anye be seselelãme alo dɔléle aɖe gbɔe wòatso, eye ahiã vevie be woabia atikewɔlawo fe kpekpeɖeŋu.—Kpɔ aɖaka si le etame.
Ðe wòanye be èle alɔ̃madɔmadɔ dɔ léma? Ne èɖo biabia siwo le axa 16 ŋu vɔ, eye nèkpɔ be alɔ̃madɔmadɔ kuxi le ŋuwò la, dzi megaɖe le fowò o. Enyanya be yehiã na kpekpeɖeŋu fia be èɖe afɔ vevi aɖe le alɔ̃madɔmadɔ kuxia gbɔ kpɔkpɔ me xoxo. Geraldo Rizzo, amesi nye Braziltɔ lãmenuseseŋutinunyala gblɔ be, woate ŋu akpɔ alɔ̃madɔmadɔ dɔléla 90 le alafa me fe kuxia gbɔ dzidzedzetɔe.
Gake hafi woate ŋu ada dɔa tututu la, ehiã be woanya nusi tututue le alɔ̃madɔmadɔ dɔlélea hem vɛ. Alɔ̃dɔdɔ dodokpɔ mɔnu aɖe si woyɔna be polysomnogram, wɔ akpa vevi aɖe le dzesidede ame geɖe fe alɔ̃madɔmadɔ dɔléle kple egbɔ kpɔkpɔ kaba ŋu—Kpɔ aɖaka si le ete.
Nusiwo koŋ hea alɔ̃madɔmadɔ si tsia ame si vanɛ na ame tsitsiwo dometɔ ɖekae nye fanono. Ne emlɔ ame aɖe si noa fa gbɔ kpɔ la, àkpɔe be enye kuxi blibo. Ƒanono ate ŋu anye gbɔgbɔtsixe fe ame fo tsitsi le alɔ̃ me ɣeyiɣi kpui aɖe fe dzesi, si me amea fe vehlo me yatofe xena vie eye wònana amea metea ŋu gbɔa ya wògena ɖe efe dzitodzitowo me o. Nu gbãtɔ siwo woawɔ atsɔ akpɔ gbɔgbɔtsixe fe ame fo tsitsi le alɔ̃ me ɣeyiɣi kpui aɖe fe dɔléle sia gbɔ dometɔ aɖewoe nye ame fe lolo dzi ɖeɖe akpɔtɔ, aha sesẽ tsitsri, kple atike siwo bɔbɔa lãmekawo tsitsri. Dɔa dala bibiwo aŋlɔ atike tɔxɛwo alo azã aɖu ŋuti dɔwɔnuwo alo yagbɔmɔ̃ si agbɔ ya blewu to nu me na wò. *
Le dɔlélea fe sesẽtɔwo me la, ahiã be woako vehloa, glãa, aɖea, alo ŋɔtia ahatrɔ asi le eŋu be ya nate ŋu ayi ɖe eme agado bɔbɔe ne amea le gbɔgbɔm.
Ðeviwo hã ate ŋu alé alɔ̃madɔmadɔ dɔlélea. Alɔ̃madɔmadɔ fe dzesiwo ate ŋu adze le suku—siwo alɔ agbalẽmanyamanya, mavomavo le ame ɖokui me, kple susu fe nuŋumanɔmanɔ ɖe eme—si ɖewohĩ ana woabui madzemadzee be momadzeanyi gbɔe wòtso.
Ðevi aɖewo gbea alɔ̃dɔdɔ eye wodina boŋ be yewoadzi ha, aɖo dze, alo aɖo to gliwo—alo awɔ nu bubu ɖesiaɖe le esi tefe be woamlɔ anyi. Wowɔa ameŋkumenu sia ɖewohĩ be yewo dzilawo fe susu nanɔ yewo ŋu. Gake le go aɖewo me la, ɖevi anɔ vɔvɔ̃m be yeamlɔ anyi le drɔ̃e baɖabaɖa siwo sinima dziŋɔwo kpɔkpɔ, ŋutasẽnuwɔnawo sese, alo dzrewɔwɔ siwo yia edzi le afeme edziedzi nana wòkuna ta. Gake dzilawo ate ŋu akpe ɖe wo ŋu woafo asa na kuxi siawo ne wona ŋutifafa kple lɔlɔ̃ le afea me. Eme kɔ fã be ele be woabia ɖɔktawo fe kpekpeɖeŋu ne dɔa meka ɖe eme o. Ðikeke mele eme o be alɔ̃dɔdɔ nyuie le zã me hiã na ɖeviwo abe alesi wòhiã na ame tsitsiwo hã ene.
Alesi Woawɔ Adɔ Alɔ̃ Nyuie le Zã Me
Ƒe alafa nanewo enye esia wokpɔe be alɔ̃dɔdɔ nyuie le zã me medzɔna le eɖokui si o. Alɔ̃dɔdɔ nyuie lɔ nu geɖe ɖe eme wu dzimaɖitsitsi kple nuteɖeamedziwo dzi ɖuɖu ko. Nusiawoe nye nuwɔna siwo nana wodɔa alɔ̃ nyuie.
Nuwɔna vevi siwo nana wodɔa alɔ̃ lɔ nusiwo míewɔna le agbe me ɖe eme. Esiawo dometɔ aɖewoe nye kamedede edziedzi le ŋkekea fe ɣeyiɣi nyuitɔ me. Kamedede le ŋdi alo ŋdɔ ate ŋu ana alɔ̃ natsɔ ame le anyimlɔɣi. Gake kamedede le ɣeyiɣi si gogo anyimlɔɣi ate ŋu agblẽ alɔ̃ me.
Sinima wɔdɔɖeamedziwo alo nyatakaka wɔnukuwo xexlẽ hã ate ŋu akpɔ ŋusẽ ɖe ame fe alɔ̃dɔdɔ dzi. Hafi nàmlɔ anyi la, anyo be nàxlẽ nusiwo nana ame fe dzi dzea eme, aɖo to ha si faa dzi na ame, alo ale tsi gbɔgblɔe.
Alɔ̃dɔdɔ ŋuti nunyalawo gblɔ be, be nàmla wò susu ɖe alɔ̃dɔdɔ ŋu bia be nàmlɔ anyi ɖe aba dzi dzaa ne èdi be yeadɔ alɔ̃. Esesẽna na amesiwo ɖua nu, srɔ̃a nu, wɔa dɔ, kpɔa television, alo wɔa video fefewo ne wole aba dzi be woadɔ alɔ̃.
Ame ɖokui mamlã be woate ŋu adɔ alɔ̃ wòasu ame hã lɔ ŋkuléle ɖe míafe nuɖunyawo ŋu ɖe eme. Togbɔ be aha sesẽwo te ŋu naa alɔ̃ tsɔa ame hã la, woate ŋu agblẽ alɔ̃ me. Ele be woatsri kɔfi, tii, kokoo, kple nunono bubu siwo wotsɔ bisi wɔe nono le zã me elabena wokpɔa ŋusẽ ɖe ŋutilã la dzi. Gake nusiwo nye mango, anagote, akɔɖu, persimmon, deɖɔmee fe tu me, mɔli, ayi memie aɖewo, alo azi fomeviwo ɖuɖu nana lãmetsi si woyɔna be serotonin dzina ɖe lãme na ame eye wòate ŋu ana woadɔ alɔ̃ bɔbɔe. Gake de dzesii: Nu kpekpe ɖuɖu le zã me hafi amlɔ anyi te ŋu gblẽa alɔ̃dɔdɔ me abe alesi dɔmeɣi tsɔtsɔ mlɔ anyi gblẽa nui ene.
Abe alesi ko nusiwo míewɔna hafi mlɔa anyi le vevie ene la, nenema kee afisiwo míemlɔna hã le vevie. Xɔ si me fa nyuie, si me tsyɔ̃ eye toɣli-ɖeɖe mele o, kple esi me beli kpakple suɖui si bɔbɔ nyuie le la nana wodɔa alɔ̃ nyuie le zã me. Ne nɔnɔmewo sɔ nyuie alea la, ne mèkpɔ nyuie o la, fɔfɔ ŋdi kura azu dɔ. Gake nenɔ susu me na wò be aba dzi tsitsi fũ wu alesi hiã le kwasiɖanuwuwuwo gɔ̃ hã ate ŋu agblẽ nu le wò alɔ̃dɔɣi fe ɖoɖo ŋu, eye wòana alɔ̃dɔdɔ nasesẽ na wò le zã si akplɔe ɖo me.
Godoo la, màɖoe koŋ agblẽ nu le wò ŋutinu vevi aɖeke ŋu o. Alɔ̃dɔdɔ hã le vevie nenema ke, eye wònye agbemenuhiahiã aɖe si dzi mele be woaŋe aɖaba afu o. Ne èbu eŋu kpɔ la, míezãa míafe agbenɔŋkeke fe akpa etɔ̃lia na alɔ̃dɔdɔ. Ðe nàte ŋu ana wò alɔ̃dɔdɔ nanyo ɖe edzia? Nukatae màdze egɔme le egbezã me o!
[Etenuŋɔŋlɔwo]
^ mm. 3 Alɔ̃madɔmadɔ dɔléle nye alesi womekpɔa alɔ̃ dɔna nyuie o.
^ mm. 9 Dɔnɔa mlɔa anyi kple motsyɔnu sue aɖe eye wògbɔa ya si tso yagbɔmɔ̃a me toa kawo me. Ya sia nana vehlo me ʋuna ɖi eye wònana amea gbɔna nyuie.
[Aɖaka/Nɔnɔmetata si le axa 15]
NUSIWO KOŊ HEA ALƆ̃MADƆMADƆ DƆLÉLE VƐ
▪ DƆLÉLEWO: Tsitsimedɔléle si nana ame fe susu mewɔa dɔ nyuie o; ɣeyiɣi kpui aɖe fe gbɔgbɔmasuame, si nana vehlomeyatofe xena ne wole alɔ̃ dɔm; sese le ame ɖokui me be nane le zɔzɔm le afɔ me na ame; fofodɔ; asi kple afɔ fe fofo enuenu, eye wònana wonyɔna ɣeaɖewoɣi le zã me; gbɔxi; dzidɔ kple atsidɔdɔ
▪ TAGBƆDƆLÉLEWO: blanuiléle, dzimaɖitsitsi, dzidzifoame, nutsiamesidɔ, ŋɔdzi fe fuɖename emegbe fe dɔlélewo
▪ NUSIWO ƑO XLÃ AME: kekeli, toɣliɖeɖe, dzoxɔxɔ, fafa, beli si mesɔ na ame o, ame srɔ̃ fe mimli le aba dzi.
▪ NU BUBU SIWO HENƐ VƐ: aha sesẽ nono fũ kple atikewo zazã ɖe mɔ gbegblẽ nu, atike aɖewo fe fuɖename
[Aɖaka si le axa 15]
ALƆ̃MADƆMADƆ DƆLÉLE DODOKPƆ
Polysomnogram nye dodokpɔ vovovo siwo wowɔna tsɔ léa ŋku ɖe ame fe alɔ̃dɔdɔ ŋuti ne amea mlɔ anyi ɖe tefe nyuitɔ kekeake. Nu vevi siwo hiã na esia wɔwɔe nye esiwo gbɔna.
▪ Ahɔhɔ̃dzidzemɔ̃—Mɔ̃ siae tana ahɔhɔ̃ fe dɔwɔwɔ si le abe elektrik ene eye wozãnɛ tsɔ dea dzesi alɔ̃dɔdɔ fe akpa vovovoawo kple wofe agbɔsɔsɔme.
▪ Ŋkuʋaʋãdzidzemɔ̃—Mɔ̃ siae wotsɔ wɔa numekuku le Ŋkuʋaʋã Kabakaba (REM) fe alɔ̃dɔɣi me.
▪ Lãmekadzidzemɔ̃—Mɔ̃ siae wotsɔ léa ŋku ɖe glã gɔme kple afɔ ŋuti lãkusi ŋu le Ŋkuʋaʋã Kabakaba fe alɔ̃dɔdɔ me.
▪ Akɔtadzidzemɔ̃—Mɔ̃ siae dzidzea dzi fe tsotso le zã bliboa katã me.
▪ Yagbɔgbɔ fe Dzidzeme—Wote ŋu dzidzea alesi wogbɔa ya to ya si gena ɖe ŋɔti me kple nu me gadona kpakple alesi dɔme kple akɔta ʋãna ŋuti nuŋlɔɖiwo wɔwɔ me.
▪ Ʋumenugbagbevidzĩ me nuwo kple ya si wogbɔna fe agbɔsɔsɔ—Wotsia mɔ̃ si woyɔna be oximeter ɖe amea fe asibidɛ ŋu tsɔ dzidzea ya si wògbɔna fe agbɔsɔsɔ le ʋukawo me.
[Aɖaka si le axa 16]
ALƆ̃TSƆAME DODOKPƆ
Aleke wònɔa bɔbɔe na wò be nàdɔ akɔlɔ̃e le nɔnɔme siwo ŋu nya wogblɔ le ete me? Le dzidzenu si gbɔna zazã me la, te fli fo xla wò ŋuɖoɖowo, emegbe nàtsɔ dzesi siwo nèkpɔ afo fu.
0 Màdɔ akɔlɔ̃e o
1 Ana nàdɔ akɔlɔ̃e vie
2 Àdɔ akɔlɔ̃ sẽ kple sẽ
3 Ana nàdɔ akɔlɔ̃e godoo
a Nuxexlẽ le Anyinɔfe 0 1 2 3
b Television kpɔkpɔ 0 1 2 3
c Anyinɔnɔ naneke mawɔmawɔ le dutofo, 0 1 2 3
abe fefewɔfe alo takpekpe aɖe ene
d Ʋuɖoɖo azɔ mɔ tẽ hena gafofo ɖeka 0 1 2 3
e Anyinɔnɔ kpoo le ŋdɔnuɖuɖu vɔ megbe 0 1 2 3
aha sesẽ manomano
f Anyimɔmlɔ aɖi ɖe eme le ŋdɔ me 0 1 2 3
g Nufofo na ame aɖe ne èle anyinɔfe 0 1 2 3
h Ne èle ʋu me eye ʋuwo xaxa ɖe mɔ dzi 0 1 2 3
Dzesi ․․․․․․․․․․․
Dzesi siwo nèkpɔ
1-6: Mele be nàtsi dzi o
7-8: Megblẽ fũ o
Esi wu 9: Di ɖɔkta fe kpekpeɖeŋu
[Afi Si Míexɔ Mɔɖeɖe Tso]
Epworth Alɔ̃tsɔame fe Dzidzenu, si wowɔ le Stanford Yunivɛsiti, California, U.S.A. fe dzidzenu dzie wotui ɖo
[Nɔnɔmetata si le axa 14]
Alɔ̃madɔmadɔ ate ŋu ahe kuxiwo vɛ
[Nɔnɔmetata siwo le axa 17]
Kamedede, nuxexlẽ, kple numeɖenu sue aɖe ɖuɖu ate ŋu ana woadɔ alɔ̃ nyuie

robotstxt: allowed

filter: keep


text: 22 Ŋkɔ nyui tiatia nyo wu kesinɔnu geɖe;+Eye bubunɔameŋu* nyo wu klosalo kple sika.2 Nu ɖeka si me kesinɔtɔ kple hiãtɔ sɔ lee nye be:*Yehowae nye wo katã wɔla.+3 Aɖaŋudzela kpɔa afɔku gbɔna eye wòɣlaa eɖokui,Ke ame makpɔnutefe yina ɖadea ta eme, eye wòkpɔa emetsonua.4 Ðokuibɔbɔ kple Yehowa vɔvɔ̃Hea kesinɔnu, bubu kple agbe vanɛ.+5 Ŋù kple mɔ̃ le mɔ dzi na ame si fe mɔ le gɔdɔ̃gɔdɔ̃,Ke ame sia ame si kpɔa efe agbe* ta la, nɔa adzɔge ʋĩi tso wo gbɔ.+6 Mla ɖevi ɖe mɔ si wòato la ŋu;+Ne eva tsi hã mate ɖa le edzi o.+7 Kesinɔtɔ ɖua amegã ɖe ame dahe dzi,Eye ame si doa nu le ame si la zua kluvi na ame si si wòdo nua le.+8 Ame sia ame si fãa nu madzɔmadzɔ la, axa gbegblẽ,+Eye efe dɔmedzoe fe amefoti la nu ayi.+9 Woayra ame si nyoa dɔme* na ame,Elabena emaa efe nuɖuɖu kple ame dahewo.+10 Nya fewuɖula do goe,Ekema dzre ake;Eye nyahehe* kple dzudzu hã nu atso.11 Ame si lɔ̃a dzi dzadzɛ eye efe numenyawo dzea to la,Eyae fia adze xɔlɔ̃e.+12 Yehowa fe ŋkuwo kpɔa nunya ta,Ke etrɔa ame mawɔnutefe fe nyawo bua anyi.+13 Kuviatɔ be: “Dzata le xexe!Ava vuvum le ablɔ me!”+14 Nyɔnu dzeha* fe nu la, ʋe globo wònye.+Ame si Yehowa bu fɔe la, eyae age dze eme.15 Bometsitsi bla ɖe ɖevi fe dzi ŋu,+Ke amefotie* aɖee ɖa le eŋu.+16 Ame si tafaa ame dahe be nu geɖe nasu ye si+Kple ame si naa nu kesinɔtɔ la,Hiã atui.17 Ƒu to anyi, ne nàse nunyalawo fe nyawo,+Ne wò dzi natrɔ ɖe nye sidzedze ŋu,+18 Elabena enyo be nàdzra wo ɖo ɖe ɖokuiwò me,+Ne wo katã nanɔ nuyi dzi na wò ɖaa.+19 Wò la, esi medi be nàɖo ŋu ɖe Yehowa ŋu taeMele nu fiam wò egbe sia ɖo.20 Ðe nyemeŋlɔ nyaSiwo me aɖaŋuɖoɖo kple sidzedze le la na wò va yi,21 Ne mafia nya siwo le etefe kple nya siwo ŋu kakaɖedzi le la wò,Ne nàtsɔ ŋuɖoɖo nyuitɔ ayi na ame si dɔ wò la oa?22 Mègada adzo ame dahe le efe ahedada ta o,+Eye mègate ame tsɛ ɖe to le dugbo la nu o,+23 Elabena Yehowa ŋutɔ axɔ wofe nya ɖe akɔ,+Eye wòaɖe ame siwo daa adzo wo la fe agbe* ɖa.24 Mègade ha kple dɔmedzoetɔ o,Eye mègado ka kple dzikutɔ o,25 Ne nàva srɔ̃ efe mɔwo,Eye wòazu mɔ̃ aɖe wò* o.+26 Mèganɔ ame siwo naa asi ame tsɔ doa ŋugbeBe yewoada megbe na fenyilawo la dome o.+27 Ne mèkpɔ naneke tsɔ xe fea o la,Ðeko woava ɖe aba le tewò!28 Mègatrɔ blemalifoSiwo tɔgbuiwòwo do tso blema ke la o.+29 Èkpɔ ame si bi ɖe efe dɔ ŋua?Fiawo ŋkumee wòado ɖo;*+Mado ɖe ame tsɛwo ŋkume o.*


text:
Gilead Suku—Exɔ Ƒe 60 le Hehenana Dutanyanyuigblɔlawo Me
Gilead Suku—Exɔ Ƒe 60 le Hehenana Dutanyanyuigblɔlawo Me
“MÍAƑE Biblia sɔsrɔ̃ moveviɖoɖotɔe na míete ɖe Yehowa ŋu kplikplikpli eye míesrɔ̃ nu geɖe tso efe habɔbɔa ŋu. Esia dzra mí ɖo ɖe dutadɔdasi wɔwɔ ŋu.” Aleae klass gbãtɔ nuwula aɖe ɖɔ nusi wòsrɔ̃ le Gbetakpɔxɔ Habɔbɔa fe Gilead Biblia Sukuae. Gilead Sukua ɖoa amewo ɖe dutanyanyuigblɔfe tso esime woʋu enu fe 60 enye si va yi. Le March 8, 2003, dzi la, wowɔ klass 114 lia fe sukunuwuwu wɔnawo le Gbetakpɔxɔ Habɔbɔa fe Hehenafe le Patterson, New York. Ame 6,404 siwo kpe ta ɖe takpexɔa me kple ɖe afisiwo wona wòdze le television dzi le la lé to ɖe wɔnaa si me nufowo, gbebiamewo, kple fufofowo fe numedzodzro le la ŋu nyuie.
Theodore Jaracz, si nye Dziɖuhaa me tɔ, ye nɔ zia me na wɔnaa. Efe ŋgɔdonyawo na nyasela siwo tso dukɔ vovovowo me, amesiwo nye amedzrowo tso Asia, Carib-nutowo, Titina kple Anyiehe Amerika, kple Europa, va la nɔ to dzi vevie. Nɔviŋutsu Jaracz tu efe nyawo ɖe Timoteo II, 4:5 dzi tsɔ te gbe ɖe dutanyanyuigblɔla siwo xɔ hehe le Gilead la fe dɔ vevitɔ—si nye be ‘woawɔ nyanyuigblɔla fe dɔ’—dzi. Dutanyanyuigblɔla ɖia ɖase le nyatefea ŋu to Biblia fiafia amewo me.
Sukuviwo Xɔ Nufiame Mamlɛa
Le nufo kpui siwo me John Larson, si nye United States Alɔdzekɔmitia me tɔ xɔ ŋgɔ le me la, efo nufo si doa ŋusẽ ame fe xɔse si fe tanyae nye, “Ne Mawu Le Mía Dzi la, Ameka Atsi Tre Ðe Mía Ŋuti?” (Romatɔwo 8:31) Nufola la ɖe Biblia fe nukpɔsusu si tae wòle be sukuviawo naɖo ŋu ɖe Yehowa fe ŋusẽ ŋu bliboe be akpe ɖe yewo ŋu yewoaɖu nusianu si ado kplamatse wo le wofe dɔdasia me dzi la me. Nɔviŋutsu Larson nɔ te ɖe Romatɔwo 8:38, 39 dzi xlɔ̃ nu sukuviawo be: “Tɔ nàde ŋugble le ŋusẽ si zãm Mawu le ɖe nuwò ŋu, eye nàɖo ŋku edzi be naneke mate ŋu agblẽ alesi gbegbe Yehowa tsɔ ɖe le mewòe me o.”
Nufola si kplɔe ɖo enye Guy Pierce, si nye Dziɖuha la me tɔ. Etia tanya si nye “Mina Dzidzɔ Nenɔ Miafe Ŋkuwo Dzi!” (Luka 10:23) Eɖe eme be dzidzɔ vavãtɔ kpɔkpɔ lɔ Yehowa nyanya kple efe tameɖoɖo mavɔwo gɔmesese kpakple Biblia fe nyagblɔɖiwo me vava tefekpɔkpɔ ɖe eme. Afisiafi si sukuviawo ayi la, woate ŋu ayi edzi anɔ dzidzɔ akuakua kpɔm to nana be dzi nanɔ wo dzɔm me. Nɔviŋutsu Pierce de dzi fo na sukunuwulawo be woade ŋugble le Yehowa fe dɔmenyonyo ŋu nyuie eye woaɖo wofe susu kple dzi Efe lɔlɔ̃nu wɔwɔ dzi. (Psalmo 77:13) Ne sukua nuwulawo yi edzi lé dzi ɖe fo la, woate ŋu aɖu kuxi ɖesiaɖe si ado kplamatse wo la dzi.
Emegbe amesiwo fia nu sukuviawo gbesiagbe la dometɔ eve gblɔ kaklãnya dedzifonamewo na wo. “Ðe Nèle Ŋutikɔkɔe Dima?” enye nya si Lawrence Bowen bia le efe nufoa fe tanya me. Ame geɖe bua ŋutikɔkɔe be eyae nye kafukafu, bubu, kple ŋkɔxɔxɔ didi na ame ɖokui. Gake hakpala Asaf va kpɔ nusi ŋutikɔkɔe vavãtɔ nye la dze sii—si nye fomedodo xɔasi si me bubu le me nɔnɔ kple Yehowa. (Psalmo 73:24, 25) Wode dzi fo na sukunuwulaawo be woalé woa kple Yehowa dome fomedodo kplikplikpli me ɖe asi to alesi woayi dzi anɔ Biblia srɔ̃m wòade to me. Ele mawudɔlawo ‘dzrom be yewoanya’ nu tso Yehowa fe tameɖoɖowo me vava si to Kristo dzi ŋu. (Petro I, 1:12) Wodi be yewoasrɔ̃ nu geɖe tso wo Fofo ŋu alesi yewoate ŋui ale be yewoate ŋu aɖe efe ŋutikɔkɔe afia. Emegbe nufola la de dzi fo na sukuviawo be woakɔ Yehowa ŋuti le wofe dutanyanyuigbɔgblɔdɔa me to kpekpe ɖe amewo ŋu be woake ɖe kesinɔnu xɔasitɔ kekeake ŋu me.
Wallace Liverance, amesi nye ŋkɔŋlɔla le sukua, he nufo gbãtɔawo siwo nye nufo siwo kplɔ wo nɔewo ɖo la va nuwuwui kple tanya si nye ‘Gblɔ Mawu fe Nunya le Nya Ɣaɣla Kɔkɔe Me.’ (Korintotɔwo I, 2:7) Nukae nye mawumenunya si ŋu apostolo Paulo fo nu le le efe dutanyanyuigbɔgblɔdɔa me? Eyae nye Yehowa fe nunyamɔ sẽŋu si me wòato ahe ŋutifafa kple ɖekawɔwɔ ava xexeame katãe. Nunya sia nɔ te ɖe Yesu dzi. Le esi tefe be Paulo naɖe gbefã hadomekpekpeɖeŋunana la, ekpe ɖe amewo ŋu wokpɔ alesi Mawu ava ɖe Adam fe nuvɔ̃a me tsonuwo ɖae la dze sii. (Efesotɔwo 3:8, 9) Nufola la de dzi fo na efe nyaselawo be: “Miwɔ miafe subɔsubɔmɔnukpɔkpɔa ŋudɔ abe alesi Paulo, amesi bu efe dutanyanyuigbɔgblɔdɔa abe mɔnukpɔkpɔ si wòazã atsɔ akpe ɖe amewo ŋu woakpɔ alesi Yehowa ana efe tameɖoɖowo nava eme, wɔe ene.”
Le esia megbe la, Mark Noumair, si nye Gilead nufiala bubu, xɔ ŋgɔ na numedzodzro dodzidzɔname aɖe si wowɔ kple sukuviawo dometɔ geɖe. Efe tanya si nye “Mawu fe Nya Sɔsrɔ̃ Naa Wokpɔa Subɔla Veviedolawo” la te gbe ɖe Paulo fe nya siwo le Romatɔwo 10:10 dzi. Sukuviawo ɖe gbeadzisubɔsubɔdɔa me nutefekpɔkpɔ gbogbo aɖewo siwo do dzidzɔ na wo esime wole sukua gblɔ. Wofe nutefekpɔkpɔa ɖee fia be ne míesrɔ̃ Mawu fe Nya hede ŋugble le eŋu la, Yehowa Mawu kple efe Fiaɖufea ŋuti nu nyuiwo ayɔ miafe dzi me eye wòanɔ míafe nuyiwo dzi. Le ɣleti atɔ̃ si sukuviawo tsɔ nɔ Gbetakpɔxɔ Habɔbɔa fe Hehenafea la, wodze afeme Biblia nusɔsrɔ̃ gɔme kple ɖetsɔlemetɔ 30 kple edzivɔwo le hame si tsɔ afima gbɔ la fe anyigbamama si me wowɔa dɔ le edziedzi me.
Ame Tsitsiwo Ƒo Nu
Esi sukuviawo nɔ sukua la, wokpɔ viɖe tso hadede kple United States Betel-fomea me tɔwo me. Robert Ciranko kple Robert P. Johnson, siwo wɔa dɔ le alɔdzedɔwɔfea bia gbe Yehowa subɔla wɔnutefe aɖewo siwo le subɔsubɔm ɣeyiɣi didi aɖe enye sia siwo dome dzikpɔla mɔzɔla siwo le hehe tɔxɛ xɔm le Gbetakpɔxɔ Habɔbɔa fe Hehenafea hã le. Amesiwo katã wobia gbee la nye Gilead sukunuwula siwo wɔ dutanyanyuigbɔgblɔdɔ kpɔ. Nya siwo me nunya le sese tso gbɔgbɔmeme bibi siawo gbɔ gana kakaɖedzi sukuviawo kple wofe fometɔwo kpakple xɔlɔ̃wo.
Wofe aɖaŋuɖoɖowo dometɔa aɖewoe nye: “Mido vevie nu alesi wòanya wɔe le subɔsubɔdɔa me kple le hamea me.” “Migabu mia ɖokui ame vevii fũ o. Miɖo susu nusitae mienye dutanyanyuigblɔlawo la ŋu, eye mina afisi mieyi nazu miafe afeme.” Nya dedzifoname bubuwo ɖe alesi Gilead hehenana dzraa subɔlawo ɖoe ɖe dɔ nyui wɔwɔ ŋu, metsɔ le afisi woɖo wo ɖo me o la fia. Wo dometɔ aɖewoe nye si: “Míesrɔ̃ alesi míawɔ nu aduadu ahawɔ dɔ ɖekae.” “Sukua kpe ɖe mía ŋu be míate ŋu atrɔ ɖe dekɔnu bubuwo ŋu.” “Wofia alesi míazã Ŋɔŋlɔawo le mɔ bubuwo nui mí.”
John E. Barr, si nye Dziɖuha la me tɔ ɣeyiɣi didi aɖee nye sia fo wɔnaa fe nufo vevia. Efe tanya si wotu ɖe Ŋɔŋlɔawo dzi enye, “Wofe Numegbe Ði Hoo le Anyigba Blibo la Katã Dzi.” (Romatɔwo 10:18) Ebia be, Ðe Mawu fe amewo te ŋu ɖo nudidi sia gbɔ egbea? Ẽ, wote ŋui! Tso keke fe 1881 me ke la, wobiaa Gbetakpɔxɔ magazine la xlẽlawo be: “Èle gbefã ɖema?” Emegbe nufolaa he nyaselawo fe susu yi amekpekpe ɖedzesi si wona le fe 1922 takpekpe si wowɔ le Cedar Point, Ohio, U.S.A. me la dzi be: “Miɖe Gbefã Fia la Kple efe Fiaɖufe la!” Esi ɣeyiɣiawo va le yiyim la, dzo si nɔ Mawu subɔla wɔnutefewo me ʋã wo be woaɖe gbefã Fiaɖufenyatefe wɔnukuawo na dukɔwo katã. To agbalẽ siwo wota kple nufofo dzi la, nyanyuia gbɔgblɔ ɖo anyigba fe didifewo—wònye bubu kple kafukafu na Yehowa. Nɔviŋutsu Barr xlɔ̃ nu sukunuwulawo le nyatafofo ʋãme aɖe me be woade dzesi yayra siwo wokpɔ la, hegblɔ be: “Gbesiagbe, ne miele gbe dom ɖa na Yehowa le afisi woɖo mi ɖo la, mida akpe nɛ tso miafe dzime ke ɖe akpa si wɔm miele le nya siawo fe emevava me ta, be: ‘Wofe numegbe ɖi hoo le anyigba blibo la katã dzi.’”
Le nufo sia megbe la, woxlẽ gbedonamewo, eye zimenɔla la na ɖaseɖigbalẽ sukuviawo dometɔ ɖesiaɖe. Emegbe esime dzidzɔ kple blanuiléle fe seselelãme ɖo sukuviawo me ɖe dzodzo ta la, sukuviawo tefenɔla xlẽ sukuviawo fe tameɖoɖo kplikpaa na Dziɖuhaa kple Betel-fomea, tsɔ ɖe alesi sukua nuwulawo ɖoe be yewoakafu Yehowa “tso fifia vaseɖe mavɔ me” fia.—Psalmo 115:18.
Míele gbe dom ɖa be sukunuwula siawo nate ŋu atrɔ ɖe tefe yeye si woyina la ŋu ahana kpekpeɖeŋu nyui le xexeame katã fe gbefãɖeɖedɔa me, abe alesi amesiwo woɖo ɖa do ŋgɔ na wo fe 60 aɖewo enye sia la wɔe ene.
[Aɖaka si le axa 23]
SUKUVIAWO ŊUTI NYATAKAKA
Dukɔ siwo me wotso fe xexlẽme: 12
Dukɔ siwo me woɖo wo ɖo fe xexlẽme: 16
Sukuviawo fe xexlẽme: 48
Ƒe si woxɔ le mama dedie nu: 34.4
Ƒe si wole nyatefea me le mama didie nu: 17.6
Ɣeyiɣiawo katã fe subɔsubɔfewo le mama dedie nu: 13.5
[Nɔnɔmetata si le axa 24]
Gbetakpɔxɔ Habɔbɔa fe Gilead Biblia Suku fe Klass 114 lia
Ðoɖo si nu woŋlɔ ŋkɔawo ɖo le ete yi ale: Woxlẽ fliawo tso ŋgɔgbe yi megbee, eye woŋlɔ ŋkɔawo tso miame yi ɖusime le fli ɖesiaɖe dzi.
(1) Rosa, D.; Garrigolas, J.; Lindström, R.; Pavanello, P.; Tait, N. (2) Van Hout, M.; Donabauer, C.; Martínez, L.; Millar, D.; Festré, Y.; Nutter, S. (3) Martínez, P.; Clarke, L.; Maughan, B.; Fischer, L.; Romo, G. (4) Romo, R.; Eadie, S.; Tuynman, C.; Campbell, P.; Millar, D.; Rosa, W. (5) Lindström, C.; Garrigolas, J.; Markevich, N.; Lindala, K.; van den Heuvel, J.; Tait, S.; Nutter, P. (6) Maughan, P.; Pavanello, V.; Eadie, N.; West, A.; Clarke, D.; Markevich, J. (7) Fischer, D.; Donabauer, R.; Curry, P.; Curry, Y.; Carfagno, W.; West, M.; Tuynman, A. (8) Van Hout, M.; Campbell, C.; Festré, Y.; Carfagno, C.; van den Heuvel, K.; Lindala, D.


text:
Subɔsubɔ Le Afisiafi Si Wohiãm Le
Agbemeŋutinya
Subɔsubɔ Le Afisiafi Si Wohiãm Le
ABE ALESI JAMES B. BERRY GBLƆE ENE
Ƒe 1939 mee. Ganya fe Sesẽ Gã la na be agbenɔnɔ nɔ sesẽm le United States, eye aʋa dziŋɔwo nɔ ʋɔ lum le Europa. Mía kple tsenye Bennett míezɔ mɔ tso mía de le Mississippi yi Houston, Texas, be míadi dɔ.
GBEÐEKA le dzomeŋɔli fe nuwuwu lɔfo la, míese gbefãɖeɖe wɔdɔɖeamedzi aɖe le radio dzi be: Hitler fe asrafowo ge ɖe Poland. Tsenye gblɔ be: “Harmagedon dze egɔme!” Enumake míegblẽ míafe dɔwo ɖi. Míeyi Fiaɖufe Akpata si te ɖe mía ŋu me eye míede míafe kpekpe gbãtɔ. Nukatae wònye Fiaɖufe Akpata mee míayi? Mina madze egɔme tso gɔmedzedzea.
Wodzim le Hebron, Mississippi, le fe 1915 me. Míenɔ agblekɔfe aɖe me. Biblia Nusrɔ̃viwo, si nye alesi woyɔa Yehowa Ðasefowo ɣemaɣi, vana nutoa me zi ɖeka le fe me hewɔa ɖoɖo wofoa nufo aɖe le ame aɖe fe afeme. Esia wɔe be Biblia-srɔ̃gbalẽ geɖe nɔ dzinyelawo si. Mía kple Bennett míeva xɔ nusiwo agbalẽ siawo fiana dzi se be: Hell mexɔ dzo o, luʋɔ̃ la kuna, ame dzɔdzɔewo anɔ agbe le anyigba dzi tegbee. Ke hã nu gbogbo aɖewo li siwo míesrɔ̃ haɖe o. Esi mewu suku nu le ɣeyiɣi aɖe megbe la, mía kple nɔvinye míeɖo ta Texas be míadi dɔ awɔ.
Esi míeke ɖe Ðasefoawo ŋu le Fiaɖufe Akpata me mlɔeba la, wobia ne mɔɖelawoe míenye. Míenya kura be mɔɖela enye Yehowa Ðasefowo fe ɣeyiɣiawo katã fe subɔla o. Emegbe wobia mí ne míadi be míaɖe gbefã. Míeɖo eŋu be: “Ẽ!” Míesusui be woakpe ame aɖe ɖe mía ŋu be wòafia alesi míawɔe la mí. Ðe etefe la, ɖeko wotsɔ anyigba fe nɔnɔmetata de mía si hegblɔ na mí be, “Miwɔ dɔ le afima!” Mía kple Bennett míenya naneke le alesi woaɖe gbefãe ŋu o eye míedina be amewo nado ŋukpe mí o. Mlɔeba ɖeko míeɖo anyigbamama gbalẽvia ɖa to posu me hetrɔ yi Mississippi!
Biblia fe Nyatefea Wɔwɔ Mía Tɔe
Esi míetrɔ yi afe la, míexlẽ Ðasefoawo fe agbalẽawo gbesiagbe ade fe ɖeka kloe. Elektrik-kaɖi aɖeke menɔ míafe afeme o, eyata míezãa gomekaɖi tsɔ xlẽa nui le zã me. Le ŋkeke mawo me la, nuto-subɔlawo, alo dzikpɔla mɔzɔlawo, srãa Yehowa Ðasefowo fe hamewo kple Ðasefo siwo sa ɖe aga kpɔna hedoa ŋusẽ wo le gbɔgbɔ me. Subɔla siawo dometɔ ɖeka, si nye Ted Klein, va srã míafe hamea kpɔ eye wòzɔ kple mía kple Bennett yi tso afeme yi afeme gbefãɖeɖedɔa me, ekplɔa mía kple evea ɖe asi zi geɖe. Eɖe nusi mɔɖeɖedɔa wɔwɔ fia me na mí.
Le nyatefe me la, hadede kplii na míebu tame tso nu geɖe wu wɔwɔ atsɔ asubɔ Mawui ŋu. Eyata le April 18, 1940, dzi la, Nɔviŋutsu Klein nyrɔ mía kple Bennett, kple mía nɔvinyɔnuvi, Velva, ɖe tsi me. Mía dzilawo kpɔ míafe nyɔnyrɔxɔxɔa tefe, eye dzi dzɔ wo ɖe nyametsotso si míewɔ ta. Anɔ abe fe eve megbe la, woawo hã woxɔ nyɔnyrɔ. Woa kple evea siaa wɔ nutefe na Mawu vaseɖe wofe kugbe—Papa ku le fe 1956 me eye Dada ku le fe 1975 me.
Esi Nɔviŋutsu Klein biam ne mate ŋu awɔ mɔɖeɖedɔa la, megblɔ nɛ be adzɔ dzi nam be mawɔe, gake ga aɖeke, nudodo aɖeke, naneke mele asinye o. Egblɔ be: “Mègatsi dzi o, makpɔ ema gbɔ.” Eye ewɔe hã. Gbã la, eɖo nye mɔɖeɖedɔbiagbalẽvi ɖa. Emegbe ekplɔm yi New Orleans, si didi tso mía gbɔ ade kilometa 300, eye wòfia xɔ nyui aɖewo si le Fiaɖufe Akpata me lam. Mɔɖelawo tɔe. Etefe medidi o meʋu yi afima hedze nye mɔɖeɖedɔa wɔwɔ gɔme. Ðasefo siwo nɔ New Orleans na kpekpeɖeŋu mɔɖelawo to nudodowo, ga, kple nuɖuɖu nana wo me. Le ŋkekea me la, nɔviwo tsɔa nuɖuɖu vɛ eye wogblẽnɛ ɖe mɔa nu alo danɛ ɖe nufamɔ̃ me gɔ̃ hã na mí. Nɔvi aɖe si ɖo nuɖuɖudzrafe la kpea mí edziedzi be míava le kpakpãɣiwo ava xɔ ŋkekea me fe nuɖuɖu siwo tsi anyi—siwo nye lã, abolo, ayitadi, kple akpɔnɔwo.
Akɔ Kpekpe Kple Nuvlowɔha fe Ŋutasẽnuwɔwɔwo
Le ɣeyiɣi aɖe megbe la, woɖom ɖe Jackson, Mississippi, be maɖawɔ mɔɖeɖedɔa. Mía kple nye zɔhɛ si nye ɖekakpui dzaa aɖe míekpe akɔ kple nuvlowɔhawo fe ŋutasẽnuwɔnawo le afima, eye ewɔ abe ɖe sedzikpɔdɔwɔla siwo nɔ afima la nɔ megbe na nuvlowɔhaa ene! Enɔ alea tɔgbe le míafe dɔdasi si kplɔe ɖo—le Columbus, Mississippi—hã. Esi míeɖea gbefã na du kple dukɔ ɖesiaɖe me tɔwo ta la, yevu aɖewo lé fu mí. Ame geɖe bui be míeɖi aglãdzedze fe fɔ. Nukpɔsusu ma nɔ Amerika Srafo siwo Xɔ Dzudzɔ, si nye dunyahehabɔbɔ vevi aɖe, fe amegã si. Ede dzo nuvlowɔha siwo do dziku me zi geɖe be woadze mía dzi.
Zi gbãtɔ si wodze mía dzi le Columbus la, nuvlowɔha aɖe ti mía yome esime míenɔ magazinewo nam le ablɔ dzi. Womimi mí ɖe fiase aɖe si fe fesrewo nye ahuhɔ̃ewo ŋu. Ameha aɖe va fo fu be yewoakpɔ nusi nɔ dzɔdzɔm. Etefe medidi o, kpovitɔwo va ɖo eye wokplɔ mí yi ʋɔnudrɔ̃fe. Nuvlowɔha la kplɔ mí ɖo yi ɖe ʋɔnudrɔ̃fea hegblɔ le amegã siwo katã nɔ anyi la ŋkume be ne míedzo le dua me le ŋkeke aɖe dzi la, ekema míadzo agbagbee. Ne ŋkekea va yi eye míedzo o la, yewoawɔ nuvevi mí alo yewoawu mí kura gɔ̃ hã! Míebui be anyo be míadzo le dua me hena ɣeyiɣi aɖe. Gake le kwasiɖa ʋɛ aɖewo megbe la, míegatrɔ yi hedze gbefãɖeɖe gɔme ake.
Le esia megbe kpuie la, nuvlowɔha si me ame enyi nɔ va dze mía dzi eye wolé mí de ʋu eve si wotsɔ vɛ me. Woku mí yi gbeme, ɖe awuwo le mía ŋu, hetsɔ alidziblanu fo mía dometɔ ɖesiaɖe zi 30! Tu kple kawo hã nɔ wo si, eye magblɔ be míevɔ̃ ŋutɔ. Mesusui be woabla mí atsɔ afu gbe ɖe tɔsisia me. Wovuvu míafe agbalẽwo hekakae eye wotsɔ míafe agbafomɔ̃ xlã ɖe ati takpo aɖe dzi wòkaka ʋayaʋaya.
Esi wofo mí vɔ la, wogblɔ na mí be míado míafe awuwo ahato afɔmɔ aɖe le gbea me megbe makpɔmakpɔe. Esi míedze mɔ la, mesusui be ne atse ble mí metrɔ kpɔ megbe la, woada tu mí míaku—eye ame aɖeke manya o! Gake le aɖabafofo ʋɛ aɖewo megbe la, míese be woho ʋuawo hedzo.
Le ɣebubuɣi la, nuvlowɔha dodziku aɖe ti mía yome, eye wòhiã be míaɖe míafe awu abla ɖe kɔ afu tsi atso tɔsisi aɖe be míate ŋu asi le wo nu. Le esia megbe kpuie la, wolé mí hetsɔ nya ɖe mía ŋu be míenye aglãdzelawo. Míenɔ gaxɔme kwasiɖa etɔ̃ hafi wodrɔ̃ nya na mí. Woɖe gbefã nudzɔdzɔ sia le Columbus bliboa. Woɖe mɔ na sukuvi siwo nɔ kɔledzi aɖe si te ɖe afima ŋu be woate ŋu adzo le sukuxɔa me aɖakpɔ nyadɔdrɔ̃a tefe. Esi ŋkekea ɖo la, ʋɔnudrɔ̃fea yɔ—tsitretsiɖofe koe susɔ! Amesiwo nɔ nu fom ɖe Dukɔa nu enye mawunyagblɔla eve, dudzikpɔla la, kple kpovitɔwo.
Wodɔ Ðasefo senyala aɖe si ŋkɔe nye G. C. Clarke kple efe zɔhɛ ɖa be woafo nu ɖe mía nu. Wobia be woaɖe asi le aglãdzedze fe nya si wotsɔ ɖe mía ŋu la ŋu le esi womekpɔ kpeɖodzi aɖeke o ta. Togbɔ be senyala si nɔ dɔ wɔm kple Nɔviŋutsu Clarke menye Yehowa Ðasefo o hã la, egblɔ nya sẽŋu aɖe tsɔ de mía dzi. Egblɔ na ʋɔnudrɔ̃la la le akpa aɖe be: “Amewo gblɔna be Yehowa Ðasefowo le tsu kum. Ðe wole tsu kuma? Wotso Thomas Edison hã nu be eku tsu ɖe!” Emegbe efia asi akaɖi si wode afima hegblɔ be, “Gake kpɔ bulb ma ɖa!” Ame aɖewo abu Edison, amesi to bulb vɛ, be enye tsukunɔtɔ, gake ame aɖeke mate ŋu ahe nya le nusiwo wòte ŋu wɔ ŋu o.
Le nyameɖeɖeawo sese vɔ megbe la, nutoa me ʋɔnudrɔ̃fea fe zimenɔla gblɔ na amesamala la be: “Aglãdzedze fe kpeɖodzi kakɛ aɖeke mele asiwò o, eye gome le wo si be woawɔ dɔ sia. Ne kpeɖodzi aɖeke mesu asiwò o la, megakplɔ wo va ʋɔnudrɔ̃fe sia ahagblẽ Dukɔa fe ɣeyiɣi kple ga kpakple nye ɣeyiɣi azɔ o!” Míeɖu dzi!
Gake emegbe ʋɔnudrɔ̃la la yɔ mí ɖe efe xɔ me. Enyae be du bliboa tsi tre ɖe yefe nyametsotsoa ŋu. Eyata exlɔ̃ nu mí be: “Nusi megblɔ la le sea nu, gake aɖaŋu si maɖo na mi ame evea enye: Midzo le afisia, ne menye nenema o la, woawu mi!” Míenya be nyatefe tom wònɔ, eyata míedzo le dua me.
Tso afima la, mewɔ ɖeka kple Bennett kple Velva, amesiwo nye mɔɖela veviwo le Clarksville, Tennessee. Le ɣleti ʋɛ aɖewo megbe la, woɖo mí ɖe Paris, Kentucky. Le fe ɖeka kple afã megbe la, le ɣeyiɣi si me tututu míesu aɖo hame ɖe afimae amekpekpe tɔxɛ aɖe va na mía kple Bennett.
Dutanyanyuigbɔgblɔdɔ Wɔwɔ
Esi wokpe mí be míava de Gbetakpɔxɔ Habɔbɔa fe Gilead Biblia Suku fe klass evelia la, míesusui be, ‘Wowɔ vodada! Nukatae woakpe Mississippi-viŋutsu sue eve siwo tso fome dahe me ayi suku mae?’ Míesusui be agbalẽnyawo dimee wole, ke hã míede. Sukuvi 100 ye nɔ sukuxɔa me, eye sukua xɔ ɣleti atɔ̃. January 31, 1944, dzie míedo le sukua, eye míedi vevie be míasubɔ le duta. Gake le ŋkeke mawo me la, mɔzɔgbalẽ kple dukɔmenɔgbalẽ wɔwɔ xɔa ɣeyiɣi geɖe, eyata wodea ɣeyiɣi kpui fe dɔ asi na sukuviawo le United States. Le mɔɖeɖedɔa wɔwɔ vie le Alabama kple Georgia megbe la, mía kple Benneth míexɔ míafe dɔdasi mlɔeba—le Barbados, West Indies.
Xexemeʋa II gakpɔtɔ nɔ edzi yim, eye woxe mɔ ɖe Yehowa Ðasefowo fe dɔa kple agbalẽwo nu le tefe geɖe, si me Barbados hã nɔ. Le afima fe agbamekafea la, agbamekalawo ʋu míafe agbawo heka wo me eye wokpɔ agbalẽ siwo míeɣla ɖe wo me la. Míebui be, ‘Evɔ na mí.’ Gake ɖeko agbamekalawo dometɔ ɖeka gblɔ na mí be: “Eve mí be míeka miafe agbawo me; woɖo asi agbalẽ siawo dometɔ aɖewo dzi le Barbados.” Ke hã eɖe asi le mía ŋu míetsɔ agbalẽ siwo katã míetsɔ la ge ɖe dukɔa me! Esi míeɖe gbefã na dziɖuɖumegãwo megbe la, wogblɔ be yewomenya susu si tae woɖo asi agbalẽawo dzi ɖo o. Le ɣleti aɖewo megbe la, woɖe mɔxeɖenua ɖa.
Míekpɔ dzidzedze geɖe le subɔsubɔdɔa me le Barbados. Mía dometɔ ɖesiaɖe wɔ Biblia-nusɔsrɔ̃ 15, eye nusrɔ̃viawo dometɔ akpa gãtɔ wɔ ŋgɔyiyi le gbɔgbɔ me. Edzɔ dzi na mí be míakpɔ wo dometɔ aɖewo le hame fe kpekpewo me. Gake le esi woɖo asi agbalẽawo dzi hena ɣeyiɣi aɖe ta la, nɔvi siwo nɔ afima la meganya asitɔtrɔ siwo wowɔ le alesi wòle be woawɔ kpekpeawoe ŋu o. Gake etefe medidi o, míete ŋu na hehe nɔvi bibi aɖewo. Edzɔ dzi na mí be míekpe ɖe míafe nusrɔ̃vi geɖe ŋu wodze Kristotɔwo fe subɔsubɔdɔa wɔwɔ gɔme eye be hamea tsi.
Ƒome Dzi Kpɔkpɔ
Esi menɔ Barbados ɣleti 18 megbe la, eva hiã be woawɔ dɔ nam eye wòhiã be matrɔ ayi United States. Esime menɔ afima la, meɖe Ðasefo aɖe si ŋkɔe nye Dorothy, amesi mía kpli míenɔ agbalẽ ŋlɔm na mía nɔewo. Mía kple srɔ̃nye míewɔ mɔɖeɖedɔa le Tallahassee, Florida, gake le ɣleti ade megbe la, míeʋu yi Louisville, Kentucky, afisi Ðasefo aɖe di dɔ nam ɖo. Nɔvinyeŋutsu Bennett yi efe subɔsubɔ dzi le Barbados fe geɖe. Eva ɖe hati dutanyanyuigblɔla aɖe emegbe eye wowɔ mɔzɔzɔdɔa le fukpoawo dzi. Mlɔeba, eva hiã be woatrɔ yi United States le lãmesẽkuxiwo ta. Woyi edzi subɔ Spaingbedolawo fe hamewo le mɔzɔzɔdɔa me vaseɖe Bennett fe kuɣi le fe 1990 me esime wòxɔ fe 73.
Le fe 1950 me la, Dorothy dzi mía vi gbãtɔ, vinyɔnuvi si míetsɔ ŋkɔ na be Daryl. Vi atɔ̃ va nɔ mía si mlɔeba. Esime evelia, si ŋkɔe nye Derrick, xɔ fe eve kple afã la, spinal meningitis (taɖuame sesẽ kple dzimefuveame) wui. Gake míedzi Leslie le fe 1956 me, eye Everett kplɔe ɖo le fe 1958 me. Mía kple Dorothy míedze agbagba be míahe mía viwo ɖe Biblia fe nyatefea fe mɔ nu. Míedzea agbagba ɣesiaɣi be míawɔ kwasiɖa sia kwasiɖa fe fome Biblia nusɔsrɔ̃ eye be míawɔe wòavivi ɖeviawo katã nu. Esi Darly, Leslie, kple Everett gakpɔtɔ nye ɖeviwo la, míedea dɔ asi na wo kwasiɖa sia kwasiɖa be woawɔ numekuku ahatsɔ ŋuɖoɖoa vɛ le kwasiɖa si kplɔe ɖo me. Wowɔa gbefãɖeɖe tso afeme yi afeme hã fe wɔwɔfiawo. Ðeka age ɖe awuwo dzraɖofe ahawɔ abe eyae nye afemenɔla la ene. Evelia anɔ egodo afo ʋɔa. Wotsɔa gbegã ɖikokoewo doa voɖi na wo nɔewo, gake esia kpe ɖe wo ŋu wotu lɔlɔ̃ na gbefãɖeɖedɔa do. Míawo hã míekplɔa wo yia gbefãɖefee edziedzi.
Esi míedzi mía viŋutsu suetɔ, Elton, le fe 1973 me la, Dorothy yina fe 50 xɔ ge eye megogo fe 60. Woyɔa mí le hamea me be Abraham kple Sara! (Mose I, 17:15-17) Ŋutsuvi tsitsiawo kplɔa Elton ɖe asi yia gbeadzi edziedzi. Míese le mía ɖokui me be enye ɖaseɖiɖi sẽŋu na amewo be woakpɔ fomewo—nɔviŋutsuwo kple nɔvinyɔnuwo, dzilawo kple ɖeviwo—woanɔ dɔ wɔm ɖekae, anɔ Biblia fe nyatefea gblɔm na ame bubuwo. Elton fowo ɖɔlinɛ tsɔna ɖe abɔta ɖekaɖeka hetsɔa Biblia-srɔ̃ trakt aɖe dea esi. Ne amewo ʋu ʋɔ hekpɔ ɖevi sue dzeani sia le foa tsitsiwo fe abɔta la, woɖoa to ɣesiaɣi kloe. Ŋutsuviawo fia Elton be woatsɔ trakt la na amea ne dzeɖoɖoa wu enu ahagblɔ nya ʋɛ aɖewo. Aleae wòdze gbefãɖeɖe gɔmee.
Esi feawo va nɔ yiyim la, míete ŋu kpe ɖe ame bubuwo ŋu wova dze si Yehowa. Le fe 1970-awo fe nuwuwu la, míeʋu tso Louisville yi Shelbyville, Kentucky, be míasubɔ hame aɖe si me hiahiã nɔ. Esi míenɔ afima la, menye hamea ŋu koe míekpe ɖo wòdzi ɖe edzi o, ke míena kpekpeɖeŋu hã le anyigba didi kple Fiaɖufe Akpata tutu me. Emegbe wobia tso mía si be míasubɔ le hame bubu si gbɔ medidi fũ o me.
Ƒomegbenɔnɔ me Kuxiwo
Madi be magblɔ be mía viwo katã zɔ Yehowa fe mɔ dzi, gake mele alea o. Esi wotsi hedzo le afeme la, mía vi ene siwo tsi agbe la dometɔ etɔ̃ ɖe asi le nyatefemɔa ŋu. Gake mía viŋutsu Everett ya dze nye kpɔɖeŋu yome hege ɖe ɣeyiɣiawo katã fe subɔsubɔdɔa me. Emegbe ewɔ dɔ le Yehowa Ðasefowo fe xexeame katã fe dɔwɔfegã le New York eye wokpee le fe 1984 me be wòade Gilead fe klass 77 lia. Esi wodo le sukua megbe la, woɖoe ɖe Sierra Leone, le Ɣetoɖofe Afrika. Le fe 1988 me la, eɖe Marianne, si nye mɔɖela tso Belgium. Tso ɣemaɣi la, wonye dutanyanyuigblɔlawo.
Abe alesi dzila ɖesiaɖe ate ŋu akpɔe le susu mee ene la, dzigbãnyae wònye na mí be míakpɔ be mía vi etɔ̃ ɖe asi le agbemɔ si dzi dzidzeme le fifia eye agbe mavɔ nɔnɔ le paradisonyigba dzi fe mɔkpɔkpɔ kpe ɖe eŋu la ŋu. Ɣeaɖewoɣi la, mebua fɔ ɖokuinye. Gake nyanya be Yehowa ŋutɔ fe gbɔgbɔmevi aɖewo, alo mawudɔlawo, gɔ̃ hã ɖe asi le eyama subɔsubɔ ŋu—togbɔ be Yehowa hea to le lɔlɔ̃ kple dɔmenyonyo me eye mewɔa vodada gbeɖe o hã—la faa akɔ nam. (Mose V, 32:4; Yohanes 8:44; Nyaɖeɖefia 12:4, 9) Esia na mese egɔme nyuie be aleke ke dzilawo ɖadze agbagba be yewoahe wo viwo le Yehowa fe mɔ dzii hã la, ate ŋu ava eme be wo dometɔ aɖewo agbe nyatefea.
Abe alesi ya sesẽwo fona toa ati me hegblẽa nu le wo ŋu enuenui ene la, eva hiã be míatrɔ ɖe nɔnɔme sesẽ kple kuxi vovovo siwo dze ŋgɔ mí ŋu. Esi feawo va nɔ yiyim la, mekpɔe be Biblia sɔsrɔ̃ edzidzi kple kpekpewo dedee do ŋusẽm be mete ŋu trɔ ɖe nɔnɔmeawo ŋu hetsi agbe le gbɔgbɔme. Esi mele tsitsim hele vodada siwo mewɔ va yi kpɔm la, medzea agbagba be manɔ ŋudzɔ ɖe wo ŋu alé ŋku ɖe akpa siwo nyo la ŋu. Ne èbu eŋu kpɔ la, ne míewɔ nutefe la, ɖeko nutefekpɔkpɔ mawo tua míafe gbɔgbɔmetsitsi ɖo. Ne míesrɔ̃ nu tso wo me la, agbe fe akpa madeamedziwo ate ŋu atu ame ɖo le mɔ aɖe nu.—Yakobo 1:2, 3.
Fifia lãmesẽ alo ŋusẽ megale mía kple Dorothy ŋu be míawɔ nusi míedi be míawɔ le Yehowa fe subɔsubɔdɔa me o. Gake míekpɔ ŋudzedze ɖe mía nɔviŋutsu kple nɔvinyɔnu Kristotɔ lɔlɔ̃tɔwo fe kpekpeɖeŋuwo ŋu. Le kpekpe ɖesiaɖe kloe me la, nɔviawo gblɔa alesi gbegbe wokpɔ ŋudzedze ɖe míafe vava ŋui na mí. Eye wotsɔa wo ɖokuiwo nana faa be yewoana kpekpeɖeŋu le mɔ sia mɔ nu—le afea kple ʋua dzadzraɖo gɔ̃ hã me.
Ɣeaɖewoɣi la, míete ŋu fo mía ɖokui ɖe kpekpeɖeŋu mɔɖeɖedɔa wɔwɔ me, eye míesrɔ̃a nu kple ɖetsɔlemetɔwo. Nu tɔxɛ si gadoa dzidzɔ na mí enye nyatakakawo xɔxɔ tso mía viŋutsu si le subɔsubɔm le Afrika gbɔ. Míegakpɔtɔ wɔa míafe fome Biblia nusɔsrɔ̃, togbɔ be mí ame evea koe wɔnɛ fifia hã. Edzɔ dzi na mí be míetsɔ fe geɖe ɖo anyi na Yehowa subɔsubɔ. Ena kakaɖedzi mí be ‘yemaŋlɔ míafe dɔwɔwɔ kple lɔlɔ̃, si míeɖe fia le efe ŋkɔ ta’ la be o.—Hebritɔwo 6:10.
[Nɔnɔmetata si le axa 25]
Ted Klein le nyɔnyrɔ nam Velva, Bennett, kple nye le April 18, 1940
[Nɔnɔmetata siwo le axa 26]
Mía kple srɔ̃nye, Dorothy, le fe 1940-awo fe gɔmedzedze kple fe le fe 1997 me
[Nɔnɔmetata si le axa 27]
Dutofonufo, “Ŋutifafa Fia La,” si wodo bobloe ɖe dua me bɔs aɖe dzi le Barbados
[Nɔnɔmetata si le axa 27]
Nɔvinye ŋutsu Bennett le dutanyanyuigblɔlawo fe afea ŋgɔ


text:
“Milé Dzi Ðe Ƒo, Eye Misẽ Ŋu!”
“Milé Dzi Ðe Ƒo, Eye Misẽ Ŋu!”
“Miafe dzi nedze eme; nye la meɖu xexeame dzi.”—YOHANES 16:33.
1. Le nusi nɔ Israel-viwo lalam le Kanaan ta la, dzi kae wode fo na wo?
ESI wòsusɔ vie Israel-viwo natso Yordan-tɔsisia ayi ɖe Ŋugbedodonyigbaa dzi la, Mose gblɔ na wo be: “Milé dzi ɖe fo, eye misẽ ŋu, migavɔ̃ o, eye womegadzi ŋɔ na mi o, elabena Yehowa, wò Mawu ŋutɔ le yiyim le mia dome.” Emegbe Mose yɔ Yosua, amesi wotia be wòakplɔ Israel-viwo ayi Kanaan, hexlɔ̃ nui tẽ be wòalé dzi ɖe fo. (Mose V, 31:6, 7) Emegbe Yehowa ŋutɔ de dzi fo na Yosua be: “Lé dzi ɖe fo, eye nasẽ ŋu . . . Lé dzi ɖe fo, eye nasẽ ŋu vevie ko.” (Yosua 1:6, 7, 9) Nya mawo sɔ ɖe ɣeyiɣia nu. Ehiã be dzi nanɔ Israel-viawo fo be woate ŋu atso ɖe futɔ sesẽ siwo nɔ wo lalam le Yordan godo la ŋu.
2. Nɔnɔme ka mee míele egbea, eye nukae míehiã?
2 Egbea la, etefe madidi o Kristotɔ vavãwo age ɖe xexe yeye si ŋugbe wodo la me, eye abe Yosua ene la, ehiã be dzi nanɔ wo fo. (Petro II, 3:13; Nyaɖeɖefia 7:14) Gake míafe nɔnɔmea to vovo na Yosua tɔ. Yi kple akplɔe Yosua tsɔ wɔ aʋae. Gbɔgbɔmeʋa wɔmee míawo ya míele, eye míezãa aʋawɔnu ŋutɔŋutɔwo o. (Yesaya 2:2-4; Efesotɔwo 6:11-17) Gawu la, ehiã be Yosua nawɔ aʋa sesẽ geɖe le gege ɖe Ŋugbedodonyigbaa dzi gɔ̃ hã megbe. Gake míawo míele aʋa sesẽtɔwo kekeake wɔm fifia—hafi ava ge ɖe xexe yeyea me. Mina míalé ŋku ɖe nɔnɔme aɖewo siwo hiã dzinɔamefo la ŋu.
Nukatae Wòhiã Be Míaʋli?
3. Nukae Biblia ɖe fia tso míafe tsitretsiɖeŋula gãtɔ ŋu?
3 Apostolo Yohanes ŋlɔ bena: “Míenyae bena, Mawu me míetso, eye xexeme blibo la katã le vɔ̃ɖitɔ la me.” (Yohanes I, 5:19) Nya siawo ɖe susu vevi aɖe si ta wòhiã be Kristotɔwo naʋli hafi ate ŋu alé wofe xɔse me ɖe asi la fia. Ne Kristotɔ lé nutefewɔwɔ me ɖe asi la, enye Satana Abosam dzi ɖuɖu le mɔ aɖe nu. Eyata Satana le tsatsam abe “dzata, si le gbe ɖem” ene hele agbagba dzem be yeado vɔvɔ̃ na Kristotɔ wɔnutefewo ahavuvu wo. (Petro I, 5:8) Le nyatefe me la, eho aʋa ɖe Kristotɔ amesiaminawo kple wofe zɔhɛwo ŋu. (Nyaɖeɖefia 12:17) Amegbetɔ siwo wòle nyanya na kple esiwo menya o ye wòzãna tsɔ ɖoa efe taɖodzinuwo gbɔ le aʋa sia wɔwɔ me. Ebia dzinɔamefo be míate ŋu anɔ te sesĩe ɖe Satana kple efe dɔtsɔlawo katã nu.
4. Nyanya kae Yesu na, gake nɔnɔme kae Kristotɔ vavãwo ɖe fia?
4 Esi Yesu nya be Satana kple efe amewo atsi tre ɖe nyanyuia ŋu vevie ta la, Ena nyanya eyomedzelawo be: “Woade mi asi na fukpekpe, eye woawu mi, eye dukɔwo katã woalé fu mi le nye ŋkɔ ŋuti.” (Mateo 24:9) Nya siawo va eme le fe alafa gbãtɔ me, eye wole eme vam egbea hã. Le nyatefe me la, yometiti siwo me egbeŋkekea me Yehowa Ðasefo aɖewo to la nu sẽ ŋutɔ le ŋutinya me. Ke hã, Kristotɔ vavãwo léa dzi ɖe fo le nyafoɖeamenu mawo me. Wonya be ‘mɔ̃e amegbetɔvɔvɔ̃ nye’ eye womedi be mɔ̃ naɖe yewo o.—Lododowo 29:25.
5, 6. (a) Nɔnɔme kawoe bia dzinɔamefo le mía gome? (b) Aleke Kristotɔ wɔnutefewo wɔa nui ne wodo wofe dzinɔamefo kpɔ?
5 Le yometiti megbe la, kuxi bubuwo gali siwo hã hiã dzinɔamefo. Enye nu sesẽ na ame aɖewo be woafo nu tso nyanyuia ŋu na amesiwo womenya o. Wodoa sukuvi aɖewo fe dzinɔamefo kpɔna ne wobia tso wo si be woagblɔ ɖokuitsɔtsɔna dukɔa fe adzɔgbeɖenya alo ado gbe na aflaga. Esi adzɔgbeɖenya ma nye subɔsubɔnya gbɔgblɔ ta la, ɖevi Kristotɔwo ɖoe kplikpaa dzinɔamefotɔe be yewoawɔ nu le mɔ si dzea Mawu ŋu nu, eye wofe nuwɔna nyuia doa dzidzɔ na ame ale gbegbe.
6 Míegahiã dzinɔamefo ne tsitretsiɖeŋulawo wɔ nyadzɔdzɔgblɔmɔnuwo ŋudɔ kaka nya manyomanyowo tso Mawu subɔlawo ŋu alo te kpɔ be yewoaɖo asi tadedeagu vavãtɔ dzi to agbagbadzedze be ‘yewoawɔ se ŋudɔ atsɔ di nya na míi’ me. (Psalmo 94:20) Le kpɔɖeŋu me, aleke wòle be míase le mía ɖokui me ne nya siwo wogblɔ tso Yehowa Ðasefowo ŋu le nyadzɔdzɔgbalẽwo, radio, alo television dzi nye nya totrowo alo alakpanyawo? Ðe wòle be wòawɔ nuku na mía? Ao. Míekpɔa mɔ na nu mawo tɔgbe. (Psalmo 109:2) Eye mewɔa nuku na mí ne ame aɖewo xɔ alakpanya alo nya totro siwo woŋlɔ ɖe nyadzɔdzɔgbalẽwo me dzi se o, elabena ‘ame makpɔnutefewoe xɔa nya sia nya dzi sena.’ (Lododowo 14:15) Gake Kristotɔ wɔnutefewo mexɔa nya sia nya si fomevi ko wogblɔna tsoa wo nɔviwo ŋu la dzi sena o, eye womeɖea mɔ nya manyomanyo siwo wogblɔna tso wo ŋu naa wodaa Kristotɔwo fe kpekpewo funa, gbɔdzɔna le gbeadzisubɔsubɔdɔa wɔwɔ me, alo ʋuʋuna le xɔse me gbeɖe o. Ke boŋ ‘woɖea wo ɖokui fiana abe Mawu fe subɔlawo ene to bubu kple ŋukpe me, to ɖaseɖiɖi vɔ̃ kple nyuia me, abe ɖe ameblelawo wonye ene, gake le nyatefe me la, nyatefetɔwoe wonye.’—Korintotɔwo II, 6:4, 8.
7. Ameɖokuimedzronya kawoe míate ŋu abia mía ɖokui?
7 Esime Paulo nɔ agbalẽ ŋlɔm na Timoteo la, egblɔ be: ‘Mawu mena vɔvɔ̃gbɔgbɔ mí o, ke boŋ ŋusẽ. Eyata ŋu nagakpe wò le mía Afetɔ fe ɖaseɖiɖi la ŋu o.’ (Timoteo II, 1:7, 8; Marko 8:38) Esi míexlẽ nya mawo la, míate ŋu abia mía ɖokui be: ‘Ðe nye dzixɔse kpea ŋu nama, alo ɖe dzi nɔa fonye? Le nye dɔwɔfe (alo suku) la, ɖe menaa amesiwo dome mele la nyana be Yehowa Ðasefoe menyea, alo ɖe medzea agbagba be maɣla ɖokuinyea? Ðe wòkpea ŋu nam be meto vovo tso ame bubuwo gbɔa, alo ɖe wònye dada nam be meto vovo le mía kple Yehowa dome fomedodo taa?’ Ne vɔvɔ̃ ɖoa ame aɖe le gbefãɖeɖe nyanyuia ŋu alo ŋu kpenɛ be yefe dzixɔse to vovo tso amewo tɔ gbɔ la, neɖo ŋku nuxlɔ̃ame si Yehowa na Yosua dzi, be: “Lé dzi ɖe fo, eye nasẽ ŋu.” Mègaŋlɔ be gbeɖe o be menye míafe dɔwɔhatiwo alo sukuhatiwo fe nukpɔsusue le vevie o, ke boŋ Yehowa kple Yesu Kristo fe nukpɔsusue.—Galatiatɔwo 1:10.
Alesi Míatu Dzinɔamefo Ðoe
8, 9. (a) Aleke wodo Kristotɔ gbãtɔwo fe dzinɔamefo kpɔ ɣeaɖeɣii? (b) Aleke Petro kple Yohanes wɔ nui le ŋɔdzidoname me, eye nukae dzɔ ɖe woa kple wo nɔviwo dzi?
8 Aleke míate ŋu atu dzinɔamefo si akpe ɖe mía ŋu be míalé nutefewɔwɔ me ɖe asi le ɣeyiɣi sesẽ siawo me la ɖoe? Aleke gbegbee Kristotɔ gbãtɔwo tu dzinɔamefo ɖoe? Bu nusi dzɔ esime nunɔlagãwo kple Yerusalem-metsitsiwo gblɔ na Petro kple Yohanes be woadzudzɔ gbefãɖeɖe tso Yesu fe ŋkɔ ŋu la ŋu kpɔ. Nusrɔ̃laawo gbe, eye wodo ŋɔdzi na wo gaɖe asi le wo ŋu. Ema megbe wowɔ ɖeka kple nɔviawo, eye wo katã wodo gbe ɖa be: “[Yehowa] kpɔ wofe ŋɔdzidodowo ɖa, eye nana be, wò dɔlawo nagblɔ wò nya la kple dzidefo katã.” (Dɔwɔwɔwo 4:13-29) Yehowa se gbedodoɖaa hedo ŋusẽ wo kple gbɔgbɔ kɔkɔea, eye abe alesi Yudatɔwo fe kplɔlawo ɖo kpe edzii emegbe ene la, ‘woyɔ Yerusalem fũ kple wofe nufiafia.’—Dɔwɔwɔwo 5:28.
9 Mina míalé ŋku ɖe nusi dzɔ le ŋkeke ma dzi ŋu. Esi Yudatɔwo fe kplɔlawo do ŋɔdzi na nusrɔ̃laawo la, meva wofe susu me be yewoana ta o. Ke ɖe nusrɔ̃laawo do gbe ɖa bia dzidefo hena gbefãɖeɖedɔa dzi yiyi boŋ. Emegbe wowɔ nu le ɖekawɔwɔ me kple wofe gbedodoɖaa, eye Yehowa tsɔ efe gbɔgbɔa do ŋusẽ woe. Wofe nutefekpɔkpɔa ɖee fia be nusi Paulo ŋlɔ fe aɖewo megbe le nudzɔdzɔ bubu me la sɔ na Kristotɔwo ne woti wo yome. Paulo gblɔ be: “Metea ŋu wɔa nuwo katã le Kristo, amesi doa ŋusẽm la me.”—Filipitɔwo 4:13.
10. Aleke Yeremya fe nutefekpɔkpɔa akpe ɖe amesiwo ŋu kpena ŋui?
10 Gake ne ŋu kpea ame aɖe vevie ya ɖe? Ðe wòate ŋu asubɔ Yehowa dzinɔamefotɔe le tsitretsiɖeŋu mea? Ate ŋui! Ðo ŋku nya si Yeremya gblɔ esime Yehowa tiae be wòanye nyagblɔɖila la dzi. Ðekakpuia gblɔ be: “Nyemetsi o.” Edze fã be ese le eɖokui me be yemedze o. Ke hã, Yehowa tsɔ nya siawo de dzi fo nɛ be: “Meganɔ gbɔgblɔm be, yemetsi o, ke boŋ afisiafi, si maɖo wò ɖo la, nayi, eye gbe, siwo katã made asiwò la, nagblɔe. Megavɔ̃ wo o, elabena meli kpli wò, be maɖe wò.” (Yeremya 1:6-10) Yeremya ɖo ŋu ɖe Yehowa ŋu, eye ewɔe be le Yehowa fe ŋusẽ me la, eɖu efe vɔvɔ̃a dzi heva zu ɖasefo dzinɔamefotɔ ɖedzesi aɖe le Israel.
11. Nukae kpena ɖe Kristotɔwo ŋu egbea be woanɔ abe Yeremya ene?
11 Yeremya fe dɔdasia tɔgbe le Kristotɔ amesiaminawo si egbea, eye ‘alẽ bubuawo’ fe “ameha gã” la le kpekpem ɖe wo ŋu woyi edzi le gbefã ɖem Yehowa fe tameɖoɖowo le amewo fe ɖekematsɔleme, fewuɖuɖu, kple yometiti gɔ̃ hã me. (Nyaɖeɖefia 7:9; Yohanes 10:16) Nya si Yehowa gblɔ na Yeremya be, ‘Mègavɔ̃ o’ la dea dzi fo na wo. Womeŋlɔna be gbeɖe be Mawue de dɔ asi na yewo be yewoaɖe gbefã eye be efe gbedasi gblɔmee yewole o.—Korintotɔwo II, 2:17.
Dzinɔamefo Kpɔɖeŋu Siwo Wòle Be Míasrɔ̃
12. Dzinɔamefo fe kpɔɖeŋu nyui kae Yesu ɖo, eye aleke wòde dzi fo na eyomedzelawoe?
12 Míate ŋu axɔ kpekpeɖeŋu le míafe agbagbadzedze be míalé dzi ɖe fo me ne míede ŋugble le amesiwo wɔ nu dzinɔamefotɔe abe Yeremya ene la fe kpɔɖeŋuwo ŋu. (Psalmo 77:13) Le kpɔɖeŋu me, ne míelé ŋku ɖe Yesu fe subɔsubɔdɔa ŋu la, dzinɔamefo si wòɖe fia esime Satana tee kpɔ, kple esime wòdze ŋgɔ Yudatɔwo fe kplɔla siwo ɖoe kplikpaa hetsi tre ɖe eŋu la wɔa dɔ ɖe mía dzi vevie. (Luka 4:1-13; 20:19-47) Le Yehowa fe ŋusẽdoame ta la, Yesu meʋuʋu kura o, eye do ŋgɔ kpuie na efe ku la, egblɔ na efe nusrɔ̃lawo be: “Le xexea me la miekpɔ xaxa; gake miafe dzi nedze eme; nye la meɖu xexeame dzi.” (Yohanes 16:33; 17:16) Ne Yesu fe nusrɔ̃lawo dze efe kpɔɖeŋua yome la, woawo hã woanye dziɖulawo. (Yohanes I, 2:6; Nyaɖeɖefia 2:7, 11, 17, 26) Gake ahiã be ‘woalé dzi ɖe fo.’
13. Dzidefonamenya kae Paulo gblɔ na Filipitɔwo?
13 Ƒe aɖewo le Yesu fe ku megbe la, wolé Paulo kple Sila de gaxɔ me le Filipi. Emegbe Paulo de dzi fo na Filipi-hamea be woayi edzi ‘anɔ tsitre le gbɔgbɔ ɖeka me, eye woatsɔ luʋɔ ɖeka aʋli nyanyuia fe xɔse la ta hekpe ɖe wo nɔewo ŋuti; eye woagaɖi vo le naneke me le wofe aɖikãtɔwo ŋuti o.’ Be Paulo nade dzi fo na wo hena esia wɔwɔ la, egblɔ be: ‘Kristotɔwo yometiti sia, nye tsɔtsrɔ̃ fe dzesi na yometilaawo, ke miawo la agbexɔxɔ fe dzesi wònye na mi, eye Mawu gbɔe ɖeɖefia sia tso; elabena wona mɔnukpɔkpɔ mi le Kristo ta, menye be miaxɔ Kristo dzi ase ɖeɖeko o, ke boŋ be miakpe fu le eta hã.’—Filipitɔwo 1:27-29.
14. Nukae do tso Paulo fe dzinɔamefoa me le Roma?
14 Esime Paulo ŋlɔ agbalẽa na Filipi-hamea la, eganɔ gaxɔ me, fifia ya, le Roma. Gake eyi edzi ɖe gbefã na amewo dzinɔamefotɔe. Nukae do tso eme? Eŋlɔ bena: “Nye bablawo dze fã le Kristo me le asrafomɔ̃ blibo la katã me kple ame mamlɛawo katã gbɔ, eye nɔviwo dome ame geɖeawo ɖo ŋu ɖe nye bablawo ŋu le Afetɔ la me, eye wowɔa kalẽ geɖe wu tsã le mawunyagbɔgblɔ me mavɔ̃mavɔ̃e.”—Filipitɔwo 1:13, 14.
15. Afikae míate ŋu akpɔ xɔse ŋuti kpɔɖeŋu nyui siwo ado ŋusẽ míafe tameɖoɖo be míalé dzi ɖe fo la le?
15 Paulo fe kpɔɖeŋua de dzi fo na mí. Nenema kee egbeŋkekea me Kristotɔ siwo to yometitiwo me le dukɔ siwo me dzizizidziɖuɖu alo subɔsubɔhakplɔlawo kpɔ ŋusẽ le la fe kpɔɖeŋu nyuiwo hã dea dzi fo na míi. Wofo nu tso amesiawo dometɔ geɖe fe nutefekpɔkpɔwo ŋu le Gbetakpɔxɔ kple Nyɔ! magazinewo kple Yearbook of Jehovah’s Witnesses me. Ne èle nudzɔdzɔ mawo xlẽm la, ɖo ŋku edzi be amegbetɔ koe amesiwo ŋutinya gblɔm wole la hã nye; gake esi wonɔ kuxi sesẽwo me la, Yehowa na ŋusẽ si gbɔ dzɔdzɔmetɔ ŋu la wo be wote ŋu do dzi. Kakaɖedzi ate ŋu anɔ mía si be awɔ na míawo hã nenema ke ne nɔnɔmeawo bia nenema.
Míafe Tenɔnɔ Dzinɔamefotɔe Dzea Yehowa Ŋu Hedea Bubu Eŋu
16, 17. Aleke míate ŋu atu dzinɔamefo fe nɔnɔme ɖo egbeae?
16 Ame fe tenɔnɔ sesĩe le nyatefe kple dzɔdzɔenyenye me léle ɖe asi ta fia dzinɔamefo. Eganye dzinɔamefo ɖeɖe fia wu gɔ̃ hã ne vɔvɔ̃ ɖo amea gake wòte ŋu nɔ te sesĩe. Le nyatefe me la, Kristotɔ ɖesiaɖe ate ŋu alé dzi ɖe fo ne edi le nyatefe me be yeawɔ Yehowa fe lɔlɔ̃nu, ne eɖoe kplikpaa be yealé nutefewɔwɔ me ɖe asi, ne eɖoa ŋu ɖe Mawu ŋu ɣesiaɣi, eye ne eɖoa ŋku edzi ɣesiaɣi be Yehowa do ŋusẽ ame gbogbo aɖewo siwo le abe ye ene va yi. Gawu la, ne míekpɔe dze sii be míafe tenɔnɔ dzinɔamefotɔe dzea Yehowa ŋu hedea bubu eŋu la, enaa míegaɖonɛ kplikpaa be míayi edzi anɔ te sesĩe maʋãmaʋãe. Míele klalo be míanɔ te ɖe fewuɖuɖu alo ŋutasesẽ nu elabena míelɔ̃e vevie.—Yohanes I, 2:5; 4:18.
17 Mègaŋlɔ be gbeɖe o be ne míele fu kpem le míafe xɔse ta la, mefia be nu gbegblẽ aɖee míewɔ o. (Petro I, 3:17) Míele fu kpem le Yehowa fe dziɖulanyenye taʋiʋli, le nyuiwɔwɔ, kple le xexeame fe akpa aɖeke manyemanye ta. Susu sia tae apostolo Petro gblɔ be: “Ne miekpe fu le nu nyui wɔwɔ ŋuti, eye miedo dzi kpee la, eya enye amenuveve le Mawu ŋku me.” Petro gblɔ hã be: “Amesiwo kpea fu le Mawu fe lɔlɔ̃nu nu la, natsɔ wofe luʋɔwo ade asi na wɔla nutefewɔla la le dɔ nyui wɔwɔ me.” (Petro I, 2:20; 4:19) Ẽ, míafe xɔse dzea mía Mawu lɔ̃ame, Yehowa, ŋu hedea bubu eŋu. Susu sẽŋu ka gbegbee nye si si ta wòle be míalé dzi ɖe fo!
Nufofo Kple Dziɖuɖumegãwo
18, 19. Ne míewɔ nu dzinɔamefotɔe le ʋɔnudrɔ̃la aɖe ŋku me la, gbedasi kae nye ma gblɔm míele?
18 Esi Yesu gblɔ na eyomedzelawo be woati wo yome la, egblɔ hã be: “[Amewo ade] mi asi na ʋɔnudrɔ̃lawo, eye woafo mi kple atam le wofe fufofewo; eye woakplɔ mi ayi ɖe mɔ̃mefiawo kple fiawo fe ŋku me le tanye, ne wòanye ɖaseɖiɖi na woa kple trɔ̃subɔlawo.” (Mateo 10:17, 18) Ebia dzinɔamefo be woanɔ ʋɔnudrɔ̃la alo dziɖula ŋku me le alakpanutsotso ta. Gake ne míewɔ ɣeyiɣi mawo ŋudɔ dzinɔamefotɔe ɖi ɖase na ame mawo la, míele nɔnɔme sesẽ trɔm wòazu mɔnukpɔkpɔ si ŋudɔ míawɔ nu nyui aɖe nado tso eme. Míetoa ema me naa amesiwo le ʋɔnu drɔ̃m mí la nyaa Yehowa fe nya siwo woŋlɔ ɖe Psalmo evelia me be: “Mi fiawo, midze nunya, eye mina woaxlɔ̃ nu mi, mi anyigba dzi ʋɔnudrɔ̃lawo! Misubɔ Yehowa kple vɔvɔ̃!” (Psalmo 2:10, 11) Zi geɖe ne wotso Yehowa Ðasefowo nu alakpatɔe le ʋɔnudrɔ̃fe la, ʋɔnudrɔ̃lawo ʋlia subɔsubɔblɔɖe ta, eye míekpɔa ŋudzedze ɖe ema ŋu. Gake ʋɔnudrɔ̃la aɖewo ɖea mɔ tsitretsiɖeŋulawo kpɔa ŋusẽ ɖe wo dzi. Ŋɔŋlɔawo le gbɔgblɔm na ame mawo be: “Mina woaxlɔ̃ nu mi.”
19 Ele be ʋɔnudrɔ̃lawo nanya be Yehowa Mawu fe see fo ɖesiaɖe ta. Ele be woaɖo ŋku edzi be amegbetɔwo katã, hekpe ɖe ʋɔnudrɔ̃lawo ŋu, abu akɔnta na Yehowa Mawu kple Yesu Kristo. (Romatɔwo 14:10) Míawo ya, amegbetɔ ʋɔnudrɔ̃la aɖe ɖadrɔ̃ nya dzɔdzɔe na mí alo medrɔ̃e o, susuwo le mía si si ta wòle be dzi nanɔ mía fo, elabena Yehowa le mía dzi. Biblia gblɔ be: “Woayra amesiwo katã sii tso la!”—Psalmo 2:12.
20. Nukatae míate ŋu akpɔ dzidzɔ ne wòhiã be míanɔ te ɖe yometiti kple ameŋugbegblẽ nu?
20 Yesu gblɔ le Todzimawunyaa me be: “Woayra mi, ne woadzu mi, eye woati mia yome, eye woaka aʋatso agblɔ nya vɔ̃ bubu fomeviwo katã ɖe mia ŋuti le tanye. Dzi nadzɔ mi, eye mitso aseye; elabena miafe fetu sɔ gbɔ le dzifo; elabena nenema ke woti nyagblɔɖila, siwo dze mia ŋgɔ la yomee.” (Mateo 5:11, 12) Ele eme be yometiti ŋutɔ menye dzidzɔnya o, gake míafe tenɔnɔ sesĩe le yometiti me, kple tenɔnɔ ɖe nya siwo wogblɔ le nyadzɔdzɔgbalẽwo me tsɔ gblẽ mía ŋui nu, nye dzidzɔnya. Efia be míele nusi dzea Yehowa ŋu wɔm, eye aɖo etefe na mí. Míafe tenɔnɔ dzinɔamefotɔe ɖenɛ fiana be xɔse vavãe le mía si eye wònye kpeɖodzi be Mawu kpɔa ŋudzedze ɖe mía ŋu. Le nyatefe me eɖenɛ fiana be míeɖoa ŋu ɖe Yehowa ŋu bliboe. Ŋuɖoɖeŋu ma hiã na Kristotɔ vevie, abe alesi nyati si kplɔe ɖo aɖee afia ene.
Nukae Nèsrɔ̃?
• Nɔnɔme kawoe bia dzinɔamefo egbea?
• Aleke míate ŋu atu dzinɔamefo fe nɔnɔme ɖoe?
• Amesiwo ɖo dzinɔamefo fe kpɔɖeŋu nyuiwo ɖi dometɔ aɖewoe ɖe?
• Nukatae míedi be míawɔ nu dzinɔamefotɔe?
[Biabiawo]
[Nɔnɔmetata siwo le axa 9]
Simone Arnold (si woyɔna be Liebster azɔ) tso Germany, Widdas Madona tso Malawi, kpakple Lydia kple Oleksii Kurdas tso Ukraine ɖe dzinɔamefo fia hetsi tre ɖe vɔ̃ɖitɔ la ŋu
[Nɔnɔmetata siwo le axa 10]
Nyanyuia mekpea ŋu na mí o
[Nɔnɔmetata si le axa 11]
Dzinɔamefo si Paulo ɖe fia le gaxɔ me do nyanyuia ɖe ŋgɔ
[Nɔnɔmetata si le axa 12]
Ne míeɖe Ŋɔŋlɔawo me nukpɔsusu si le mía si me na ʋɔnudrɔ̃la aɖe dzinɔamefotɔe la, míele gbedasi vevi aɖe gblɔm


text:
Nyɔ! Kpe Ðe Eŋu Le Mɔ Si Menɔ Mɔ Kpɔm Na O Nu
Nyɔ! Kpe Ðe Eŋu Le Mɔ Si Menɔ Mɔ Kpɔm Na O Nu
ETSO NYƆ! ŊLƆLA SI LE BENIN GBƆ
▪ Esime Noël si xɔ fe 23 la tso nya me be yeadzudzɔ sukudede ahazu Yehowa Ðasefowo fe ɣeyiɣiawo katã fe subɔla la, ɖikeke nɔ efe fometɔwo me nenye be ate ŋu akpɔ eɖokui dzi. Le nyatefe me la, ɣeyiɣi aɖe fe dɔwɔɖui kpɔkpɔ nɔ sesẽm nɛ. Eya ta esime Nyɔ! fe nyati nyui si nye “Afɔ Atɔ̃ Siwo Nàɖe Be Nàkpɔ Dɔwɔɖui” do la, Noël xlẽe nyuie zi gbɔ zi geɖe. * Ðe wòkpe ɖe eŋua? Ɛ̃, gake menye le mɔ si wòkpɔ mɔ na nu o.
Esime Noël nɔ gbefã ɖem tso afe me yi afe me la, sukudzikpɔla aɖe kpɔe hebiae be Yehowa Ðasefoe wònye hã. Sukudzikpɔlaa di be yeaxɔ nufiala yeye, eye esi wònya be Yehowa Ðasefowo fiaa nu nyuie ta la, ebia Noël be ɖe wònya ame aɖe si dɔ sia ado dzidzɔ na hã. Esi Noël ɖo eŋu be oa la, sukudzikpɔlaa xɔ edzi gblɔ be, “Ke wò ya ɖe?”
Afi si Noël de suku se ɖo na wòdze ate ŋu afia nu, gake mefia nu le suku aɖeke kpɔ o, eye wòkukɔna hã ɣeaɖewoɣi. Esia nyea kuxi le Benin elabena nufiafiadzikpɔdɔwɔfe bia be ele be woado ame kpɔ gbã ahaka ɖe edzi be mekukɔna o hafi. Sukudzikpɔlaa de dzi fo nɛ gblɔ be: “Yi nàxɔ ɖaseɖigbalẽa, eye maxɔ wò ɖe dɔa me.”
Noël wɔ ŋgɔyiyi nyuie le Teokrasi Subɔsubɔ Suku, si nye suku si ŋu wotrɔ asi le be wòakpe ɖe amewo ŋu woabi ɖe nufofo le dutofo me, si wowɔna le Yehowa Ðasefowo fe hamewo me kwasiɖa sia kwasiɖa la me. Efoa dutofonufowo kura gɔ̃ hã le hame si me wòle me. Ke hã, dzika nɔ etsom esime wòyi dodokpɔa wɔ ge.
Dodokpɔa dzi kpɔla tsɔ magazine aɖe nɛ hebia tso esi be wòakɔ gbe dzi axlẽ memama aɖe si wode dzesii. Ewɔ nuku na Noël ŋutɔ esi wòkpɔe be nyatiae nye “Afɔ Atɔ̃ Siwo Nàɖe Be Nàkpɔ Dɔwɔɖui.” Exlẽ memamaa nyuie wòzɔ tẽe eye wonɛ ɖaseɖigbalẽ la.
Dodokpɔa dzi kpɔla gblɔ emegbe be yexlẽa Yehowa Ðasefowo fe magazinewo edziedzi. Eɖe nu me be: “Nufiame geɖewo nɔa magazine siawo me eye woŋlɔa wo nyuie ale gbegbe be mezãa wo tsɔ ɖoa dodokpɔ zi geɖe.”
Noël dze nufiafiadɔa gɔme, eye sukudzikpɔlaa di be yeaɖe mɔ nɛ wòayi nufiafiadɔa dzi le fe si akplɔe ɖo me, ke hã, ɖoɖo bubuwo nɔ Noël si. Wokpee be wòava wɔ dɔ le Yehowa Ðasefowo fe alɔdzedɔwɔfe, eye afi mae wòle fifia.—g08 09-E.
[Etenuŋɔŋlɔ]
^ mm. 3 Kpɔ July 8, 2005, fe Nyɔ! yevugbe me tɔ axa 4-9.


text:
“Dɔvɔ̃ Si Le Nu Gblẽm Wu Ðesiaɖe le Amegbetɔ fe Ŋutinya Me”
“Dɔvɔ̃ Si Le Nu Gblẽm Wu Ðesiaɖe le Amegbetɔ fe Ŋutinya Me”
ETSO NYƆ! ŊLƆLA SI LE SOUTH AFRICA GBƆ
“Aʋa aɖeke metsrɔ̃ amewo le anyigba dzi kpɔ abe AIDS dɔvɔ̃a ene o.”—UNITED STATES DUKƆA ƑE DƆDZIKPƆLAGÃ COLIN POWELL.
AIDS (acquired immunodeficiency syndrome) ŋuti nyatakaka gbãtɔ si dzi wolɔ̃ ɖo la do le June 1981 me. Peter Piot, amesi nye Dukɔ Ƒofuawo fe HIV/AIDS Ðekawɔɖoɖo (UNAIDS) fe dɔnunɔlagã gblɔ be: “Mí amesiwo nɔ ŋku lém ɖe AIDS nyawo ŋu le efe gɔmedzedze dometɔ aɖeke mebui kpɔ be dɔvɔ̃a ava gblẽ nu alea gbegbe o.” Kaka fe 20 nava yi la, eva zu dɔvɔ̃ si keke ta wu ɖesiaɖe si dzɔ kpɔ, eye nyatakaka le fiafiam be ayi dzi anɔ dzidzim ɖe edzi.
Wobu akɔnta be amesiwo fe xexlẽme wu miliɔn 36 ye xɔ HIV (human immunodeficiency virus), si nye dɔlékui si tsia ŋutilã fe avuwɔwɔ kple dɔléle ŋutete nu, eye AIDS dɔlélea wu ame miliɔn 22 bubuwo xoxo. * Le fe 2000 ko me la, AIDS wu ame miliɔn etɔ̃ le xexeame godoo, si nye amesiwo wòwuna fe sia fe fe xexlẽme gãtɔ kekeake si wose kpɔ tso esime dɔvɔ̃a do. Ete ŋu dzɔ alea togbɔ be wozãa atike siwo kpɔa ŋusẽ aɖe ɖe dɔlékuia dzi le dukɔ deŋgɔwo me koŋ hã.
AIDS Kaka ɖe Afrika
Afrika Sahara Dzogbe fe anyiehe, si amesiwo fe xexlẽme anɔ miliɔn 25.3 xɔ dɔlélea le la, nye afisi koŋ dɔvɔ̃a xɔ afe ɖo. Le nuto sia ɖeɖe dzaa me la, AIDS dɔvɔ̃a wu ame miliɔn 2.4 le fe 2000 dzaa ko me, si nye amesiwo katã wòwu le xexeame katã fe alafa memama 80. Nusi koŋ wua amewo wu le nuto ma mee nye AIDS. *
South Africa ye nye dukɔ si me amewo xɔe le wu ɖesiaɖe le xexeame, si fe akɔnta wobu be ade ame miliɔn 4.7. Wodzia ɖevi 5,000 kple dɔlélea ɣleti sia ɣleti le afisia. Esi Nelson Mandela, South Africa Dukplɔla si nɔ anyi va yi, nɔ nu fom le Dukɔwo Dome AIDS Takpekpe 13 lia si wowɔ le Durban le July 2000 me la, egblɔ be: “Ewɔ nuku na mí esi míese be AIDS awu míafe sɔhɛ 1 le wo ame 2 ɖesiaɖe dome, si nye South Africa sɔhɛwo fe afã. Nusi ɖu dzi na mí vevie wu le dɔvɔ̃ sia, si fe akɔnta wobu na mí fe nya me, kple eŋuti . . . fukpekpewo ŋu, enye be enye nusi woate ŋu afo asa na va yi, eye woagate ŋu afo asa nɛ fifia hafi.”
Alesi AIDS Le Amewo Tsrɔ̃m le Dukɔ Bubuwo Mee
Amesiwo le dɔa xɔm fe xexlẽme le dzidzim ɖe edzi kabakaba le Ɣedzefe Europa, Asia, kple Carib-fukpowo dzi. Le fe 1999 fe nuwuwu lɔfo la, amesiwo xɔ dɔa le Ɣedzefe Europa nɔ 420,000. Kaka fe 2,000 nava yi la, akɔnta si wobu ŋuɖɔɖotɔe fia be edzi ɖe dzi va ɖo 700,000.
Numekuku aɖe si wowɔ le Amerika dugã ade me ɖee fia be amesiwo xɔa HIV dɔlékuia fe alafa memama 12.3 nye ɖekakpui siwo le ŋutsu siwo dɔa wo nɔewo gbɔ dome. Gakpe ɖe eŋu la, ame 29 le alafa me siwo xɔ HIV dɔlékuia koe nya be yewoxɔ dɔa. Dɔvɔ̃ŋutinunyala si nɔ ŋgɔ na numekulawo gblɔ be: “Dzi ɖe le mía fo ŋutɔ esi míekpɔ be ŋutsu siwo xɔ HIV dometɔ ʋɛ aɖewo koe nya be yewoxɔ dɔa. Ema fia be amesiwo xɔe etefe medidi o la le dɔlékuia kakam le manyamanya me.”
Le kpekpe aɖe si AIDS ŋutinunyala bibiwo wɔ le Switzerland le May 2001 me la, wode dzesi dɔléle sia be enye “dɔvɔ̃ si le ame geɖewo tsrɔ̃m wu bubu ɖesiaɖe.” Abe alesi míede dzesii va yi ene la, Afrika Sahara Dzogbe fe anyiehe koŋue AIDS dɔlélea le nu gblẽm le wu. Míafe nyati si kplɔe ɖo adzro nusita wòle nenema me.
[Etenuŋɔŋlɔwo]
^ mm. 5 Xexlẽme siwo míezã la nye akɔntabubu siwo tso UNAIDS gbɔ.
[Nya si ɖe dzesi si le axa 3]
“Nusi ɖu dzi na mí vevie wu le dɔvɔ̃ sia . . . kple eŋuti . . . fukpekpewo ŋu . . . enye be enye nusi woate ŋu afo asa na va yi, eye woagate ŋu afo asa nɛ fifia hafi.”—NELSON MANDELA
[Nɔnɔmetata si le axa 2, 3]
Ame geɖe siwo xɔ HIV dɔlékuia menya be yewoxɔe o
[Nɔnɔmetata Tsofe si le axa 3]
UN/DPI Photo 198594C/Greg Kinch


text:
Dɔxɔleameŋuwo—Wogblẽa Nu Gake Woate Ŋu Axe Mɔ na Wo
Dɔxɔleameŋuwo—Wogblẽa Nu Gake Woate Ŋu Axe Mɔ na Wo
TOGBƆ be wogblɔa anyigbaʋuʋu gblẽnuwo kple tsiɖɔɖɔ siwo tsrɔ̃a ame gbogbowo ŋu nyawo bobobo le nyadzɔdzɔwo me hã la, fã hafi alesi dɔxɔleameŋuwo le kakam le adzame ŋu nyawo ɖina nenema le nyadzɔdzɔwo me. Togbɔ be ele alea hã la, “Red Cross/Red Crescent” (Atitsoga Dzĩ Kple Dzinu Xaxɛ Dzĩ) habɔbɔ fe June 2000 fe nyadzɔdzɔ aɖe gblɔ be: “Amesiwo gbegbe dɔxɔleameŋuwo (abe AIDS, asrã, dɔléle siwo naa gbɔgbɔ sesẽna kple mitsinyenye ene) wu la sɔ gbɔ zi gbɔ zi 160 sɔŋ wu amesiwo dzɔdzɔmefɔkuwo wu le fe si va yi me. Eye nɔnɔmea kpɔtɔ le gbegblẽm ɖe edzi.”
Nu eve koŋue wogblɔ be woawoe na xexlẽmea sɔ gbɔ nenema. Ðekae nye alesi AIDS si wua ame 300 gafofo ɖesiaɖe la le kakam madzudzɔmadzudzɔe. Peter Walker si nye afɔkuwo ŋu ɖoɖowɔwɔ dzikpɔla na Atitsoga Dzĩ Kple Dzinu Xaxɛ Dzĩ Habɔbɔwo fe Dukɔwo Dome Ƒufofo gblɔ be AIDS “meganye dɔléle dzro ko o, afɔkue wònye. Dɔléle si kakana dea afisiafi nenema la tsrɔ̃a dɔwɔlawo hegblẽa ganyawo dome.” Nu eveliae nye alesi dumeviwo fe lãmesẽgbɔkpɔnyawo dome le gbegblẽmee, eye wòwɔe be dɔléle xoxo aɖewo abe yɔmekpe, agbadza, kple asrã gale tɔtrɔm gbɔ kple adã. Le kpɔɖeŋu me, Asia dukɔ aɖe bua akɔnta fifia be ame 40,000 sɔŋ ŋue wole yɔmekpe kpɔm le yeyee fe sia fe. Le Ɣedzefe Europa dukɔ aɖe me la, amesiwo le agbadza xɔm dzi ɖe edzi zi gbɔ zi 40 le fe ewo siwo va yi me.
Gake nusi wɔ mo yaa enye be togbɔ be dɔxɔleameŋuwo trɔ zu afɔkuwo hã la, le nyatefe me, dɔléle siwo woate ŋu axe mɔ na bɔbɔe wu ye wonye hafi. Le nyatefe me la, nyatakaka la gblɔ be “anye ne woate ŋu azã United States dɔlar 5 ɖe ame ɖeka ɖesiaɖe ŋu atsɔ axe mɔ na” ame miliɔn 13 siwo dɔxɔleameŋuwo wu le fe 1999 me la dometɔ akpa gãtɔ fe kuku hafi. Ne ɖe xexeame fe dziɖuɖuwo alɔ̃ azã dɔlar 5 ɖe ame ɖeka ɖesiaɖe fe lãmesẽgbɔkpɔkpɔ ŋu—si katã ava nye dɔlar biliɔn 30—la, kpɔ amesiwo gbegbe fe kuku dzodzroe si woate ŋu axe mɔ na hafi ɖa!
Togbɔ be ga home sia sɔ gbɔ hã la, meɖi naneke kura o ne míetsɔe sɔ kple ga si xexeame gblẽna ɖe dɔwɔna bubuwo ŋu. Le kpɔɖeŋu me, le fe aɖe si va yi medidi boo o me la, ga home si wozã le xexeame godoo ɖe asrafowo ŋu ɖo dɔlar biliɔn 864—si nye $144 zazã ɖe ame ɖeka ŋu. Wò ya bu ga gbogbo bubu si wogazãna tsɔ dzrana ɖo ɖe aʋawɔwɔ ŋu tsɔ wu be woazãe ɖe dɔléle nu tsitsi ŋu kpɔ! Ðewohĩ nya la koe nye be dɔxɔleameŋuwo nu tsitsi gbɔ amefomea fe ŋutete ŋu yi—menye gae meli o, ke boŋ susu deto aɖewo tae. Ne èbu eŋu kpɔ la, amegbetɔwo fe dziɖuɖuwo mate ŋu aɖo nu veviwo nɔfe gbãtɔ gɔ̃ hã o.
[Nɔnɔmetata Tsofe si le axa 12]
X ray: New Jersey Medical School—National Tuberculosis Center
Photo of man coughing: WHO/Thierry Falise


text: 18 Le ɣeyiɣi aɖe megbe la, Yehowa fe gbe va na Eliya le fe etɔ̃lia me+ be: “Yi nàɖe ɖokuiwò fia Ahab, elabena mana tsi nadza ɖe anyigba la dzi.”+2 Eya ta Eliya yi be yeaɖe ye ɖokui afia Ahab esime dɔtoto la nu sẽ+ le Samaria.3 Eye Ahab yɔ efe afedzikpɔla Obadiya vɛ. (Obadiya vɔ̃a Yehowa ŋutɔ,4 Esi Izebel+ nɔ Yehowa fe nyagblɔɖilawo wum la, Obadiya kplɔ nyagblɔɖila alafa ɖeka yi ɖaɣla ɖe agado me blaatɔ̃blaatɔ̃, eye wònaa abolo kple tsi wo.)5 Ahab gblɔ na Obadiya be: “Yi ɖatsa le anyigba la dzi, le tsidzɔfewo katã kple tɔʋuwo katã me. Ðewohĩ míakpɔ gbe na sɔawo kple tedzisɔawo be woatsi agbe, ne lãawo katã nagatsrɔ̃ na mí o.”6 Eye woma anyigba si dzi woatsa le la ɖe wo nɔewo dome. Ahab lé efe mɔ tsɔ, eye Obadiya hã lé efe mɔ tsɔ.7 Esi Obadiya le mɔa dzi la, Eliya va do goe. Enumake ekpɔe dze sii, eye wòtsyɔ mo anyi gblɔ be: “Nye afetɔ Eliya,+ wòe nye esia?”8 Eɖo eŋu be: “Nyee. Yi ɖagblɔ na wò afetɔ be: ‘Eliya le afii.’”9 Ke egblɔ be: “Nu vɔ̃ kae mewɔ be nàtsɔ wò dɔla ade Ahab si ne wòawu?10 Zi ale si Yehowa wò Mawu le agbe la, dukɔ alo fiaɖufe aɖeke meli, si me nye afetɔ medɔ ame ɖo be woadi wò o. Ne wogblɔ be: ‘Mele afi sia o’ la, enana fiaɖufe la kple dukɔ la kaa atam be yewomekpɔ wò o.+11 Azɔ nèle gbɔgblɔm be: ‘Yi ɖagblɔ na wò afetɔ be: “Eliya le afii.”’12 Ne medzo le gbɔwò ko la, Yehowa fe gbɔgbɔ akɔ wò adzoe+ ayi afi si nyemanya o; eye ne meva gblɔe na Ahab, gake meke ɖe ŋuwò o la, awum godoo. Evɔ wònye wò dɔla vɔ̃a Yehowa tso efe ɖevime ke hafi.13 Ðe womegblɔ nu si mewɔ esime Izebel nɔ Yehowa fe nyagblɔɖilawo wum, ale si meɣla Yehowa fe nyagblɔɖila alafa ɖeka ɖe agado me blaatɔ̃blaatɔ̃, eye menɔ abolo kple tsi nam wo la na nye afetɔ oa?+14 Ke azɔ nèle gbɔgblɔm be: ‘Yi ɖagblɔ na wò afetɔ be: “Eliya le afii.”’ Awum godoo.”15 Ke Eliya gblɔ be: “Zi ale si aʋakɔwo fe Yehowa, ame si mesubɔna* le agbe la, maɖe ɖokuinye afiae egbea.”16 Eya ta Obadiya yi ɖakpe Ahab hegblɔe nɛ, eye Ahab yi ɖado go Eliya.17 Esi Ahab nya kpɔ Eliya ko la, enumake Ahab biae be: “Wò, ame si he vɔ̃ va Israel dzi lae nye esia?”18 Eɖo eŋu be: “Menye nyee he vɔ̃ va Israel dzi o, ke boŋ wò kple fofowò fe afee, le esi miegblẽ Yehowa fe sededewo ɖi hedze Baalwo yome ta.+19 Azɔ dɔ ame woayi aɖayɔ Israel blibo la va fo fu ɖe gbɔnye le Karmel To+ la gbɔ hekpe ɖe Baal fe nyagblɔɖila alafa ene blaatɔ̃ kple Asera*+ fe nyagblɔɖila alafa ene, siwo ɖua nu le Izebel fe kplɔ̃ ŋu la ŋuti.”20 Ale Ahab dɔ ame ɖo ɖe Israel-viwo katã, eye wofo nyagblɔɖilawo nu fu ɖe Karmel To la gbɔ.21 Eye Eliya te ɖe dukɔ blibo la ŋu gblɔ be: “Ɣekaɣi miatsi evedomesi ase ɖo?+ Ne Yehowae nye Mawu vavã la, ekema midze eyome;+ ke ne Baal ye la, ekema midze eyome!” Ke dukɔa meɖo nya aɖeke ŋu nɛ o.22 Eye Eliya gblɔ na dukɔ la be: “Nye ɖeka koe nye Yehowa fe nyagblɔɖila si susɔ,+ ke Baal fe nyagblɔɖilawo ya le ame alafa ene blaatɔ̃.23 Azɔ mina woatsɔ nyitsui eve vɛ na mí, eye woawo natia nyitsui ɖeka aflii aɖo nake dzi, ke womade dzo ete o. Nye hã mawu nyitsui evelia atsɔ aɖo nake dzi, ke nyemade dzo ete o.24 Miayɔ mia mawu la ŋkɔ,+ eye nye hã mayɔ Yehowa ŋkɔ. Mawu si ana dzo nafiã vɔsalãa la, eyae nye Mawu vavã la.”+ Eye dukɔ blibo la katã ɖo eŋu be: “Nya si nègblɔ la nyo.”25 Azɔ Eliya gblɔ na Baal fe nyagblɔɖilawo be: “Miawo mitia nyitsui ɖeka gbã, eye miawui, elabena miawoe sɔ gbɔ. Eye miyɔ mia mawu la ŋkɔ, gake migade dzo ete o.”26 Ale wolé nyitsui si wotsɔ na wo hewui, eye wole Baal ŋkɔ yɔyɔ dzi tso ŋdi va se ɖe ɣeɖota, le gbɔgblɔm be: “Oo Baal, tɔ na mí!” Ke gbe aɖeke meɖi o, eye ame aɖeke metɔ o.+ Eye wole kpo tim le xlã fom vɔsamlekpui si woɖi la.27 Eye le ɣeɖota lɔfo la, Eliya de asi fewuɖuɖu me le wo ŋu hegblɔ be: “Mido ɣli sesĩe! Elabena mawu wònye!+ Ðewohĩ eyi ŋugble me ʋĩi, alo eyi nugodo.* Alo ɖewohĩ ele alɔ̃ dɔm, eye wòhiã be woanyɔe!”28 Ale wodo ɣli nɔ eyɔm sesĩe, eye wotsɔ hɛ kple akplɔ nɔ wo ɖokuiwo sim le wofe kɔnu la nu va se ɖe esime ʋu ɖuɖu le wo ŋu.29 Ɣe trɔ, gake woyi edzi le nugbenugbe wɔm* va se ɖe fiẽnuɖuvɔsaɣi, ke gbe aɖeke meɖi o eye ame aɖeke metɔ o; ame aɖeke meɖo to o.+30 Azɔ Eliya gblɔ na dukɔ blibo la be: “Mite va gbɔnye.” Eye dukɔ blibo la te va egbɔ. Eɖɔ Yehowa fe vɔsamlekpui si wogbã la ɖo.+31 Eye Eliya tsɔ kpe wuieve le Yakob, ame si Yehowa fe gbe va na be, “Israel anye wò ŋkɔ”+ la, fe viŋutsuwo fe toawo fe xexlẽme nu.32 Eye wòtsɔ kpeawo ɖi vɔsamlekpui+ le Yehowa fe ŋkɔ me. Eye wòɖe ʋe si keke, ale be woate ŋu afã lu seya* eve ɖe eme la, fo xlã vɔsamlekpui la godoo.33 Emegbe eɖo nakeawo, eye wòfli nyitsui la tsɔ ɖo nakeawo dzi.+ Azɔ egblɔ be: “Midu tsi kɔ ɖe ze gã ene me woayɔ, eye mitrɔe kɔ ɖe numevɔsalã la kple nakeawo dzi.”34 Eye wògblɔ be: “Migawɔe ake.” Eye wogawɔe. Eye wògagblɔ ake be: “Migawɔe zi etɔ̃lia.” Eye wowɔe zi etɔ̃lia.35 Ale tsi la gbagba ɖe vɔsamlekpui la ŋu godoo, eye wokɔ tsi ɖe ʋe la hã me wòyɔ.36 Le fiẽnuɖuvɔsaɣi lɔfo la,+ nyagblɔɖila Eliya te va gblɔ be: “Oo Yehowa, Abraham,+ Isak+ kple Israel fe Mawu, na woanyae egbea be wòe nye Mawu le Israel, eye menye wò subɔla, eye be wò nya nue mewɔ nu siawo katã le.+37 Tɔ nam, Oo Yehowa! Tɔ nam, ne dukɔ sia nanyae be wò, Yehowa, ye nye Mawu vavã la, eye be wòe le wofe dziwo trɔm ɖe ŋuwò.”+38 Eye Yehowa fe dzo ge tso dzi va fiã numevɔsalã la,+ nakeawo, kpeawo kple ke la, eye wòno tsi si le ʋea me la keŋkeŋ.+39 Esi dukɔ blibo la kpɔe la, enumake wotsyɔ mo anyi gblɔ be: “Yehowae nye Mawu vavã la! Yehowae nye Mawu vavã la!”40 Eye Eliya gblɔ na wo be: “Milé Baal fe nyagblɔɖilawo! Migana wo dometɔ ɖeka hɔ̃ hã nasi o!” Enumake wolé wo, eye Eliya kplɔ wo yi Kison-tɔʋu+ la nu, eye wòwu wo le afi ma.+41 Azɔ Eliya gblɔ na Ahab be: “Yi nàɖu nu ano nu, elabena mele tsidzadza gã aɖe ŋkɔ sem.”+42 Eye Ahab yi be yeaɖu nu ano nu. Ke Eliya yi Karmel To la dzi, eye wòbɔbɔ ɖe anyigba hetsɔ mo de atame.+43 Eye wògblɔ na efe subɔvi be: “Meɖe kuku, lia toa, ne nàkpɔ fu gome ɖa.” Eye wòyi ɖakpɔe hegbɔ va gblɔ be: “Naneke meli o.” Eye wògblɔ zi gbɔ zi adre be, “Gbugbɔ yi.”44 Esi wòyi zi adrelia la, egblɔ be: “Kpɔ ɖa! Alilikpo vi aɖe si le abe ame fe asifome ene la le hohom tso fua me.” Eye wògblɔ be: “Yi ɖagblɔ na Ahab be, ‘Tsi lãwo ɖe tasiaɖam ŋu! Trɔ dzo kaba ne tsi gã la nagasika wò ɖi o!’”45 Kasia alilikpo xe dzifo ŋkume tsiɖitsiɖi, ya nɔ fofom, eye tsi gã aɖe dza.+ Ke Ahab do tasiaɖam heyi Yezreel.+46 Yehowa fe asi va Eliya dzi, eye wòbla ali dzi hefu du dze Ahab ŋgɔ va ɖo keke Yezreel ke.


text: 37 Yakob yi edzi nɔ Kanaan-nyigba si dzi fofoa nye amedzro le kpɔ la dzi.+2 Esiae nye Yakob fe ŋutinya.Esi Yosef+ xɔ fe wuiadre la, ekpena ɖe Bilha+ kple Zilpa,+ siwo nye fofoa srɔ̃wo, fe viŋutsuwo ŋu wonɔa alẽwo kplɔm.+ Eye Yosef va gblɔ nu gbegblẽ siwo wowɔ la na wo fofo.3 Israel lɔ̃a Yosef wu via bubuawo katã,+ elabena edzii le efe amegãkuku me, eye wòna wotɔ awu ʋlaya tɔxɛ* aɖe nɛ.4 Esi nɔviawo kpɔe be yewo fofo lɔ̃nɛ wu yewo katã la, wolé fui, eye womefoa nu nɛ tufafatɔe o.5 Emegbe Yosef ku drɔ̃e, eye wòlĩi na nɔviawo,+ ale be wogakpɔ susu bubu si ta woagalé fui ɖo.6 Egblɔ na wo be: “Meɖe kuku, mise drɔ̃e sia si meku la ɖa.7 Míele lu blam tatata le agble me, eye nye lu babla la tso hedzɔ kã, eye miafe lu bablawo va fo xlã nye lu babla la hede ta agu nɛ.”+8 Nɔviawo biae be: “Ðe nèdi be yeanye fia ɖe mía dzi ahaɖu mía dzia?”+ Ale wogakpɔ susu bubu si ta woagalé fui ɖo le efe drɔ̃eawo kple nya si wògblɔ la ta.9 Ema megbe egaku drɔ̃e bubu, eye wòlĩi na nɔviawo be: “Megaku drɔ̃e bubu. Fifia ya la, ɣe kple ɣleti kpakple ɣletivi wuiɖekɛ va de ta agu nam.”+10 Eye wòlĩi na fofoa kple nɔviawo siaa, eye fofoa ka mo nɛ hegblɔ nɛ be: “Drɔ̃e sia si nèku la gɔme ɖe? Ðe nye kple dawò kpakple nɔviwòwo míava de ta agu na wòa?”11 Eye nɔviawo ʋã ŋui,+ ke fofoa lé nya la ɖe susu me.12 Ke nɔviawo kplɔ wo fofo fe lãha la yi gbeɖufe le Sekem+ lɔfo.13 Emegbe Israel gblɔ na Yosef be: “Ènya be nɔviwòwo le lãhawo kplɔm le Sekem lɔfo ɖe? Va madɔ wò ɖe wo gbɔ.” Eye wògblɔ be: “Yoo, mayi!”14 Eye wògblɔ nɛ be: “Meɖe kuku, yi ɖakpɔ ɖa be nɔviwòwo li nyuie hã. Lé ŋku ɖe lãha la hã ŋu, eye nàva gblɔe nam.” Ale wòdɔe tso Hebron Bali+ la me, eye wòdze mɔ ɖo ta Sekem.15 Emegbe ŋutsu aɖe kpɔe wòle tsatsam le gbea dzi. Eye ŋutsua biae be: “Nu ka dim nèle?”16 Eɖo eŋu be: “Nɔvinyewo dim mele. Meɖe kuku, afi kae wole lãhawo kplɔm le?”17 Ŋutsua gblɔ be: “Woho dzo le afi sia. Mese wogblɔ be: ‘Mina míayi Dotan.’” Eya ta Yosef ti nɔviawo yome, eye wòva tu wo le Dotan.18 Ke wokpɔe ɖaa le adzɔge, eye hafi wòate tu wo la, wode asi nugbeɖoɖo me ɖe eŋu be yewoawui.19 Eya ta wogblɔ na wo nɔewo be: “Kpɔ ɖa! Drɔ̃ekulae nye ema gbɔna.+20 Azɔ mina míawui, eye míakɔe afu gbe ɖe tsidoawo dometɔ ɖeka me, eye míagblɔ be lã wɔadã aɖee vuvui. Ekema míakpɔ nu si efe drɔ̃eawo ava zu ɖa.”21 Esi Ruben+ se nya sia la, edze agbagba be yeaɖee le wo si me. Eya ta egblɔ be: “Migana míaɖe efe agbe* ɖa o.”+22 Ruben gagblɔ na wo be: “Migakɔ ʋu ɖi o.+ Mikɔe fu gbe ɖe tsido sia si le gbea dzi la me, gake migawɔ nu vevii o.”+ Eɖoe be yeaɖee le wo si me, ne yeagbugbɔe aɖo ɖe fofoa.23 Esi Yosef nya ɖo nɔviawo gbɔ teti ko la, woɖe efe awu ʋlaya, awu ʋlaya tɔxɛ si wòdo la, le eŋu,+24 eye wokɔe fu gbe ɖe tsido la me. Ɣemaɣi la, do la le fuflu eye tsi mele eme o.25 Azɔ wonɔ anyi be yewoaɖu nu. Esi wofɔ mo dzi la, wokpɔ Ismaeltɔ+ mɔzɔlawo fe ha aɖe tso Gilead gbɔna. Wofe kposɔwo tsɔ labdano-ŋe kple balsam-mi kpakple aŋetikpa+ yina Egipte.26 Eye Yuda gblɔ na nɔviawo be: “Viɖe kae wòanye ne míewu mía nɔvia hemia nu ɖe edzi?+27 Mina míadzrae+ na Ismaeltɔwo, eye migana míaka asi eŋu o. Elabena mía nɔvie, míafe ŋutilãe.” Eya ta woɖo to wo nɔvia.28 Eye esi ŋutsu siwo nye Midiantɔ+ asitsalawo tso eme va yina la, woɖe Yosef le tsido la me, eye wodzrae na Ismaeltɔwo klosalo blaeve.+ Ŋutsu siawo kplɔ Yosef yi Egipte.29 Emegbe esi Ruben trɔ yi tsido la gbɔ, eye mekpɔ Yosef le tsidoa me o la, edze efe awuwo.30 Esi wòtrɔ yi nɔviawo gbɔ la, edo ɣli be: “Ðevi la megali o! Nu ka wɔ gee mala?”31 Ke wotsɔ Yosef fe awu ʋlaya la, eye wowu gbɔ̃tsu hetsɔ awu ʋlaya la nyrɔ ɖe ʋua me.32 Emegbe woɖo awu ʋlaya tɔxɛ la ɖe wo fofo gblɔ be: “Nu sia ŋue míeke ɖo. Míeɖe kuku, lé ŋku ɖe eŋu kpɔ be viwò fe awu ʋlaya lae loo alo menye eyae o hã.”+33 Eye wòlé ŋku ɖe eŋu hedo ɣli be: “Vinye fe awu ʋlaya lae! Lã wɔadã aɖee anya vuvui! Oo, evuvu Yosef vavã!”34 Eye Yakob dze efe awuwo, ta akpanya, eye wòfa konyi le via fe ku ta ŋkeke geɖe.35 Eye viaŋutsuwo kple vianyɔnuwo katã fa akɔ nɛ ʋuu do kpoe, ke melɔ̃na wofaa akɔ nɛ o, ke boŋ egblɔna be: “Matsɔ konyifafa ayi vinyea gbɔ le Tsiẽfe!”*+ Eye fofoa fae vevie.36 Ke Midiantɔwo yi ɖadzra Yosef le Egipte na Potifar, si nye Farao ŋu mewo dometɔ ɖeka,+ si nye fiaŋudzɔlawo fe amegã.+


text: 54 “Wò konɔ si medzi vi o,+ tso aseye!Wò nyɔnu si melé ku kpɔ o,+ tso aseye, nàgli kple dzidzɔ,+Elabena nyɔnu si wogblẽ ɖi la fe viwo sɔ gbɔWu nyɔnu si gbɔ srɔ̃a*+ le la fe viwo,” Yehowa ye gblɔe.2 “Keke wò agbadɔ fe nɔfe ɖe enu.+Keke wò avɔgbadɔ gã la fe agbadɔvɔwo me.Mègahe asi ɖe megbe o. Didi wò agbadɔkawo ɖe enu,Eye nàfo wò tsyotiwo ɖe to sesĩe.+3 Elabena àkeke ɖe ɖusi kple mia me.Wò dzidzimeviwo axɔ dukɔwo woazu wo tɔ,Eye woanɔ du siwo zu afedo la me.+4 Mègavɔ̃ o,+ elabena womado ŋukpe wò o;+Mègabu ɖokuiwò ame ɖigbɔe o, elabena màɖu ŋukpe o.Elabena àŋlɔ wò ɖetugbuimeŋukpe la be,Eye màgaɖo ŋku wò ahosinyenye fe ŋukpe la dzi azɔ o.”5 “Elabena Wɔwòla Gã+ la le abe srɔ̃wò*+ ene,Eŋkɔe nye aʋakɔwo fe Yehowa,Eye Israel fe Kɔkɔetɔ lae nye Ame si gbugbɔ wò fle.+Woayɔe be anyigba blibo la katã fe Mawu.+6 Elabena Yehowa yɔ wò abe srɔ̃nyɔnu si wogblẽ ɖi, eye wòle nu xam*+ eneAbe ame si ɖe srɔ̃ le ɖetugbuime eye wogbee la ene,” wò Mawu ye gblɔe.7 “Elabena megblẽ wò ɖi vie ko,Ke matsɔ nublanuikpɔkpɔ gã afo nuwò fu ake.+8 Esi nye dɔmedzoe nyra la, meɣla nye ŋkume ɖe wò vie,+Ke matsɔ lɔlɔ̃ si nu metsina o la akpɔ nublanui na wò,”+ Yehowa, Ame si gbugbɔ wò fle,+ ye gblɔe.9 “Esia le nam abe Noa fe ŋkekeawo ene.+Ale si ko meka atam be Noa fe tsiɖɔɖɔa magaɖe anyigba azɔ o la,+Nenema kee meka atam be nyemagado dziku ɖe ŋuwò alo aka mo na wò azɔ o.+10 Elabena ne woɖe towo ɖa,Eye togbɛwo ʋã hã la,Nye amenuveve mate ɖa le ŋuwò o,+Eye nye ŋutifafanubabla la maʋã o,”+ Yehowa, Ame si kpɔ nublanui na wò,+ ye gblɔe.11 “Oo, nyɔnu si wowɔ fui,+ si ahom nyama, eye womefa akɔ nɛ o,+Kpɔ ɖa, matsɔ anyi sesẽ aɖo wò kpewo,Eye matsɔ safir-kpewo aɖo gɔwòme anyi.+12 Maɖo rubi-kpe xɔasiwo ɖe wò xɔtagliwo dzi,Matsɔ kpe keklẽwo* awɔ wò agbowo,Eye maɖo kpe xɔasiwo ɖe wò lifowo katã dzi.13 Yehowa afia nu viwòwo katã,+Eye viwòwo fe ŋutifafa asɔ gbɔ.+14 Woatsɔ dzɔdzɔenyenye ali ke wò.+Ànɔ adzɔge ʋĩi na teteɖeanyi,+Elabena màvɔ̃ na naneke o,Eye naneke madzi ŋɔ na wò o.+15 Ne ame aɖe dze dziwò la,Manye nyee dɔe o.Ame sia ame si adze dziwò la adze anyi le tawò.”+16 “Kpɔ ɖa! Nyee wɔ gbede,Ame si yɔa ʋu ɖe akadzo te,Eye wòtua lãnu.Nye kee wɔ nugblẽla, ne wòagblẽ nu.+17 Lãnu sia lãnu si woatu ɖe ŋuwò la madze edzi o,+Eye àbu fɔ aɖe sia aɖe si atso ɖe ŋuwò le ʋɔnu.Esiae nye Yehowa subɔlawo fe domenyinu,Eye wofe dzɔdzɔenyenye tso gbɔnye,” Yehowa ye gblɔe.+


text: 4 Esi Kristo kpe fu le ŋutilã me ta la,+ miawo hã mitsɔ tamesusu fe nɔnɔme* ma ke bla akpae; elabena ame si kpe fu le ŋutilã me la dzudzɔ nu vɔ̃ wɔwɔ,+2 ale be wòagazã ɣeyiɣi si susɔ be wòanɔ agbe le ŋutilã me la na amewo fe nudzodzrowo dzi wɔwɔ o,+ ke boŋ na Mawu fe lɔlɔ̃nu wɔwɔ.+3 Elabena ɣeyiɣi si va yi la sɔ gbɔ be miewɔ dukɔwo fe lɔlɔ̃nu,+ esi miefo mia ɖokui ɖe ŋukpenanuwɔwɔ,* dzodzro vɔ̃wo dzi maɖumaɖu, aha tsu nonowo, aglotutu siwo gbɔ eme, hoʋiʋli le ahanono me kple trɔ̃subɔsubɔ ŋunyɔtɔ me.+4 Ewɔa nuku na wo be miegale du fum kpli yewo yina agbe baɖa nɔnɔ fe ba ma ke me o, eya ta wole nya manyomanyowo gblɔm ɖe mia ŋu.+5 Ke ame siawo abu akɔnta na ame si le klalo be yeadrɔ̃ ʋɔnu ame gbagbewo kple ame kukuwo.+6 Le nyatefe me la, esia tae woɖe gbefã nya nyui la na ame siwo nye ame kukuwo+ hã ɖo, ale be, togbɔ be wodrɔ̃ ʋɔnu wo le ŋutilã me le amegbetɔwo fe nukpɔkpɔ nu hã la, woanɔ agbe le gbɔgbɔ me le Mawu fe nukpɔkpɔ nu.7 Ke nuwo katã fe nuwuwu ɖo vɔ. Eya ta miɖɔ ŋu ɖo,+ eye minɔ ŋudzɔ hena gbedodoɖa.+8 Vevietɔ la, milɔ̃ mia nɔewo vevie,+ elabena lɔlɔ̃ tsyɔa nu vɔ̃ geɖe dzi.+9 Miwɔ amedzro na mia nɔewo liʋiliʋĩlilĩ manɔmee.+10 Nunana ale si nu ame sia ame xɔ le Mawu fe amenuveve si wòɖe fia le mɔ vovovowo nui la, mitsɔe subɔ mia nɔewo abe afedzikpɔla nyuiwo ene.+11 Ne ame aɖe le nya gblɔm la, negblɔe abe Mawu fe nya kɔkɔe ene; ne ame aɖe le subɔsubɔm la, netsɔ ŋusẽ si Mawu nana la subɔ;+ ale be le nuwo katã me la, woakafu+ Mawu to Yesu Kristo dzi. Eya tɔe nye ŋutikɔkɔe kple ŋusẽ tso mavɔ me yi mavɔ me. Amen.12 Lɔlɔ̃tɔwo, migana tetekpɔ sesẽ siwo me tom miele la,+ nawɔ moyaa na mi, abe nu madzɔkpɔ aɖee le dzɔdzɔm ɖe mia dzi ene o.13 Ke boŋ miyi edzi mianɔ dzidzɔ kpɔm,+ be miele edzi le gome kpɔm le fu siwo Kristo kpe la me,+ ale be miakpɔ dzidzɔ, eye miatso aseye hã le efe ŋutikɔkɔe fe ɖeɖefiaɣi la.+14 Ne wodo vlo mi le Kristo fe ŋkɔ ta la, miekpɔa dzidzɔ,+ elabena ŋutikɔkɔe fe gbɔgbɔ, ɛ̃, Mawu fe gbɔgbɔ la, nɔa mia dzi.15 Gake mia dometɔ aɖeke megakpe fu abe amewula alo fiafitɔ alo nu gbegblẽ wɔla alo ame si dea nu nya si metsɔ egbɔ o me la ene o.+16 Ke ne ame aɖe kpea fu le esi wònye Kristotɔ ta la, megakpe ŋu nɛ o,+ ke boŋ neyi edzi wòanɔ Mawu kafum be ŋkɔ sia le ye ŋu.17 Elabena ɣeyiɣi la de be ʋɔnudɔdrɔ̃ la nadze egɔme, eye adze egɔme tso Mawu fe afe la dzi.+ Ke ne edze egɔme tso mía dzi gbã ɖe,+ ekema aleke wòava wu enu na ame siwo meɖoa to Mawu fe nya nyui la o?+18 “Eye ne bebli hafi woaxɔ ame dzɔdzɔe ɖe agbe ɖe, ekema afi kae ame mavɔ̃mawu kple nu vɔ̃ wɔla ya ava do ɖo?”+19 Eya ta ame siwo le fu kpem le Mawu fe lɔlɔ̃nu ta la nayi edzi atsɔ wo ɖokuiwo* ade Wɔla nutefewɔla la si, esi wole nu nyui wɔwɔ dzi.+


text: 27 Le ŋufɔke fe ŋdi la, nunɔlawo fe tatɔwo katã kple dumegãwo de adaŋu le ale si woawɔ awu Yesu la ŋu.+2 Woblae hekplɔe yi na nutodziɖula Pilato.+3 Esi Yuda, ame si de Yesu asi la, kpɔ be wotso kufia nɛ la, evee, eye wòtrɔ klosalo blaetɔ̃ la yi na nunɔlawo fe tatɔwo kple dumegãwo+4 gblɔ be: “Mewɔ nu vɔ̃ be mede ʋu maɖifɔ asi.” Wogblɔ be: “Afi kae nya ma ka na mí? Wò ŋutɔ wò nyae nye ema!”5 Ale wòtsɔ klosalogakuawo fu gbe ɖe gbedoxɔa me, eye wòdzo yi ɖade ka ve.+6 Ke nunɔlawo fe tatɔwo fɔ klosalogakuawo eye wogblɔ be: “Se meɖe mɔ be woatsɔe ade nudzɔɖaka kɔkɔeawo me o, elabena ʋugae.”7 Esi wolée kpɔ le wo nɔewo dome vɔ la, wotsɔ ga la fle zemela fe anyigba be wòanye amedzrowo ɖife.8 Eya ta woyɔa anyigba ma be “Ʋunyigba”+ va se ɖe egbegbe.9 Ale nya si wogblɔ ɖi to nyagblɔɖila Yeremiya dzi la va eme be: “Wotsɔ klosalo blaetɔ̃, ame si ŋu Israel-vi aɖewo do asi ɖo la, fe home10 fle zemela fe anyigba, abe ale si Yehowa* de se nam ene.”+11 Ke Yesu le tsitre ɖe nutodziɖula la ŋkume, eye nutodziɖula la biae be: “Wòe nye Yudatɔwo fe Fia la?” Yesu ɖo eŋu be: “Eya tututue nye ema nègblɔ.”+12 Ke esi nunɔlawo fe tatɔwo kple dumegãwo le enu tsom la, meɖo nya aɖeke ŋu o.+13 Eya ta Pilato biae be: “Mèle nya gbogbo siwo tsɔm wole ɖe ŋuwò la sem oa?”14 Ke meɖo nya ɖeka pɛ gɔ̃ hã ŋu nɛ o, ale nutodziɖula la fe mo wɔ yaa ŋutɔ.15 Ke le ŋutitotoŋkekenyui ɖe sia ɖe dzi la, nutodziɖula la ɖea asi le gamenɔla ɖeka si amehaa di la ŋu na wo.+16 Ɣemaɣi tututu la, ŋutsu aɖe si woyɔna be Baraba, si amewo nya nyuie ɖe efe nu vlo wɔwɔ ta la le ga me.17 Eya ta esi wofo fu la, Pilato bia wo be: “Ame ka ŋue miedi be maɖe asi le na mi, Baraba loo alo Yesu si woyɔna be Kristo la?”18 Elabena Pilato nya be ŋuʋaʋã tae wodee asi ɖo.19 Azɔ hã, esi wòbɔbɔ nɔ ʋɔnudrɔ̃zikpuia dzi la, srɔ̃a ɖo ame ɖee be: “Mègawɔ naneke ame dzɔdzɔe ma o, elabena mekpe fu geɖe le drɔ̃efe egbea le eta.”20 Ke nunɔlawo fe tatɔwo kple dumegãwo foe ɖe ameha la nu be woabia be woaɖe asi le Baraba+ ŋu, gake woawu Yesu ya.+21 Eya ta nutodziɖula la bia wo be: “Ame eve siawo dometɔ ka ŋue miedi be maɖe asi le na mi?” Woɖo eŋu be: “Baraba.”22 Pilato bia wo be: “Ekema nu kae mawɔ Yesu si woyɔna be Kristo la?” Wo katã wogblɔ be: “Hee ɖe ati ŋu!”+23 Ebia be: “Nu ka ta? Nu vɔ̃ɖi kae wòwɔ?” Gake ɖeko wogado ɣli sesĩe wu be: “Hee ɖe ati ŋu!”+24 Esi Pilato kpɔ be yefe agbagbadzedzea meɖe vi aɖeke o, ke boŋ zi di be yeatɔ ta la, etsɔ tsi klɔ asi le ameha la ŋkume gblɔ be: “Nye asi mele ame sia fe ʋu kɔkɔ ɖi me o. Miawo ŋutɔwo mikpɔ egbɔ.”25 Ale ameawo katã ɖo eŋu be: “Efe ʋu neva míawo kple mía viwo dzi.”+26 Eya ta eɖe asi le Baraba ŋu na wo, ke ena wofo Yesu kple atam,+ eye wòɖe asi le eŋu be woahee ɖe ati ŋu.+27 Azɔ nutodziɖula la fe asrafowo kplɔ Yesu yi nutodziɖulaa fe fiasã me, eye wona asrafoha blibo la katã va fo fu ɖe eŋu.+28 Woɖe awu le eŋu hedo awu ʋlaya dzĩ nɛ,+29 wotsɔ ŋù lɔ̃ fiakuku ɖɔ nɛ, eye wotsɔ aɖa de nuɖusi me nɛ. Eye wodze klo ɖe eŋkume le fewu ɖum le eŋu be: “Míedo gbe na wò, Yudatɔwo fe Fia!”30 Woɖe ta ɖe eŋu,+ eye woxɔ aɖa la le esi tsɔ fo tame nɛ.31 Mlɔeba esi woɖu fewu le eŋu vɔ la, woɖe awu ʋlaya la le eŋu, eye wodo efe awudziwuiwo nɛ, eye wokplɔe do goe be woaɖahee ɖe ati ŋu.+32 Esi wodo yina la, wokpɔ Kirenetɔ aɖe si ŋkɔe nye Simon. Wozi ŋutsu sia dzi be wòatsɔ Yesu fe fuwɔameti*+ la.33 Esi woɖo tefe si woyɔna be Golgata, si gɔmee nye Ametakolife+ la,34 wotsɔ wain si wotsɔ gbe veve tsakae la nɛ be wòano;+ ke esi wòɖɔe kpɔ la, egbe enono.35 Esi wohee ɖe ati ŋu vɔ la, wodzidze nu ɖe efe awudziwuiwo dzi hema wo,+36 eye wobɔbɔ nɔ anyi ɖe afi ma le eŋu dzɔm.37 Woŋlɔ enutsonya klã ɖe etame be: “Yesu, Yudatɔwo fe Fia lae nye esi.”+38 Wohe adzodala eve ɖe ati ŋu kpe ɖe eŋu, ɖeka le efe ɖusime, eye evelia le efe miame.+39 Eye ame siwo to tefea va yina la dzui+ heʋuʋu ta+40 gblɔ be: “Wò ame si gblɔ be yeamu gbedoxɔ la afu anyi ahagbugbɔe atu le ŋkeke etɔ̃ me,+ ɖe ɖokuiwò azɔ! Ne Mawu fe vie nènye la, ekema ɖi le fuwɔameti* la ŋu!”+41 Nunɔlawo fe tatɔwo, agbalẽfialawo kple dumegãwo hã ɖu fewu le eŋu nenema ke be:+42 “Exɔ na ame bubuwo, mate ŋu axɔ na eɖokui o! Israel fe Fia+ wònyee; neɖi tso fuwɔametia* ŋu azɔ, ekema míaxɔ edzi ase.43 Eɖo ŋu ɖe Mawu ŋu; ne efe nu nyoa eŋu la, ekema nexɔ nɛ+ azɔ, elabena egblɔ be, ‘Mawu fe Vie menye.’”+44 Nenema kee adzodala siwo wohe ɖe ati ŋu le exa hã do vloe.+45 Tso gafofo adelia* dzi la, viviti do ɖe anyigba ma katã dzi va se ɖe gafofo asiekelia*+ dzi.46 Le gafofo asiekelia me lɔfo la, Yesu do ɣli sesĩe be: “Eli, Eli, lama sabaktani?” si gɔmee nye: “Nye Mawu, nye Mawu, nu ka ŋuti nègblẽm ɖi?”+47 Esi ame siwo le tsitre ɖe afi ma dometɔ aɖewo see la, wogblɔ be: “Ame sia le Eliya yɔm.”+48 Enumake wo dometɔ ɖeka fu du tsɔ fumekutsa de wain tsitsi me, tsɔe ɖo aɖa nu, eye wòtsɔe nɛ be wòano.+49 Ke ame susɔeawo gblɔ be: “Ðe asi le eŋu! Mina míakpɔe ɖa be Eliya ava xɔ nɛ hã.”50 Yesu gado ɣli sesĩe, eye wòku.*+51 Eye kpɔ ɖa, gbedoxɔmetsovɔ+ la dze ɖe eve+ tso etame va se ɖe egɔme,+ anyigba ʋuʋu, eye agakpewo fe.52 Yɔdowo* nu ʋu, eye ame kɔkɔe siwo dɔ alɔ̃ le ku me la dometɔ geɖe ho ɖe dzi,53 eye wodze ame geɖewo kpɔ. (Le Yesu fe tsitretsitsi megbe la, ame siwo trɔ tso ameɖibɔa me la gbɔ va du kɔkɔe la me.)*54 Ke esi asrafomegã la kple eŋutime siwo le Yesu ŋu dzɔm la kpɔ anyigbaʋuʋu la kple nu siwo le dzɔdzɔm la, wovɔ̃ ŋutɔ, eye wogblɔ be: “Mawu fe Vie ame sia nye vavã.”+55 Eye nyɔnu geɖe siwo dze Yesu yome tso Galilea henɔ esubɔm la hã le adzɔge le nu kpɔm;+56 wo dometɔ aɖewoe nye Maria Magdalatɔ kple Maria, si nye Yakobo kple Yose dada, kpakple Zebedeo viwo+ dada.57 Ke esi fiẽsi ɖo la, kesinɔtɔ aɖe si tso Arimatia, si ŋkɔe nye Yosef, ame si hã nye Yesu fe nusrɔ̃la+ aɖe la va.58 Ŋutsu sia yi Pilato gbɔ ɖabia Yesu fe kukua.+ Eye Pilato ɖe gbe be woatsɔe nɛ.+59 Yosef xɔ ame kukua, xatsa aklala biɖibiɖi dzadzɛ aɖe ɖe eŋu,+60 eye wòtsɔe mlɔ eya ŋutɔ fe yɔdo*+ yeye si wòna woɖe ɖe agakpe me nɛ la me. Emli kpe gã aɖe tsɔ xe yɔdoa* nu, eye wòdzo.61 Ke Maria Magdalatɔ kple Maria kemɛa tsi afi ma, eye wonɔ anyi ɖe yɔdoa ŋgɔ.+62 Le ŋkeke si kplɔe ɖo, si nye Dzadzraɖoŋkeke+ la megbe la, nunɔlawo fe tatɔwo kple Farisitɔwo va kpe ta ɖe Pilato gbɔ63 eye wogblɔ be: “Afetɔ, míeɖo ŋku edzi be, esime ameblela ma nɔ agbe la, egblɔ be, ‘Le ŋkeke etɔ̃ megbe la, woafɔm ɖe tsitre.’+64 Eya ta de se be woadzɔ yɔdo la ŋu nyuie va se ɖe ŋkeke etɔ̃a gbe, ne efe nusrɔ̃lawo magava fii adzoe+ ahagblɔ na amewo be, ‘Wofɔe ɖe tsitre tso ame kukuwo dome o!’ Ne edzɔ alea la, amebeble mamlɛtɔ sia avɔ̃ɖi wu gbãtɔ.”65 Pilato gblɔ na wo be: “Dzɔlawo neyi kpli mi. Ne miadzɔ eŋu ale si miate ŋui.”66 Eya ta wodzo yi ɖatre kpe la ɖe yɔdo la nu nyuie heɖo dzɔlawo afi ma.


text:
2
1 Eya ta miɖe vɔ̃ɖoɖo ɖe ame ŋu kple beble katã ɖa le mia ɖokuiwo ŋu, nenema kee nye alakpanuwɔwɔ, ŋubiabiã kple ameŋugbegblẽ fomevi ɖe sia ɖe hã. 2 Eye abe vidzĩwo ene la, midi gbɔgbɔmenotsi tsimatɔ vevie, ale be to esia me la, miatsi le miafe ɖeɖe la me 3 azɔ esi mieɖɔe kpɔ, henya be Afetɔ la nyo.
Kpe gbagbe kple dukɔ tiatia
4 Kristo gbɔe mieva, ame si nye Mawu fe gbedoxɔ la fe dzogoedzikpe gbagbe. Amewo gbee, gake Mawu tiae hede bubu gã aɖe eŋu. 5 Ke miawo hã, abe kpe gbagbewo ene la, wotsɔ mi le gbɔgbɔmegbedoxɔ tum. Gawu la, mienye efe nunɔla kɔkɔewo, ame siwo asa gbɔgbɔmevɔ siwo dze Mawu ŋu la to Yesu Kristo fe avuléle dzi. 6 Elabena wogblɔ le mawunya me be,
“Kpɔ ɖa mele kpe aɖe ɖom ɖe Zion,
dzogoedzikpe si wotia, eye asixɔxɔ le eŋu,
ame si atsɔ efe mɔkpɔkpɔ ada ɖe edzi la,
ŋu mele ekpe ge akpɔ gbeɖe o.”
7 Azɔ la, hena mi ame siwo xɔe se la, kpe sia nye kpe xɔasi na mi. Ke na ame siwo mexɔe se o la,
“Kpe si xɔtulawo gbe la,
eyae va zu dzogoedzikpe,”
8 kpe,
“Si nana amewo klia nu,
eye wònye agakpe si nana wodzea anyi,”
Woklia nu, elabena wogbe toɖoɖo nyanyui la, esi hã nye nu si woɖo wo ɖi na.
9 Ke miawo la, mienye ame tiatiawo, fia la fe nunɔlawo, dukɔ kɔkɔe, ame siwo nye Mawu ŋutɔ tɔ, be miaɖe gbefã ame si yɔ mi tso viviti me va efe nukukekeli me la fe kafukafu. 10 Tsã la, mienye dukɔ o, ke azɔ la, miezu Mawu fe dukɔ. Tsã la, womekpɔ nublanui na mi o, ke azɔ la, wokpɔ nublanui na mi.
11 Nɔvi veviwo, mele efom ɖe mia nu be abe amedzrowo kple mɔzɔlawo le xexea me ene la, be mite ɖa xaa tso ŋutilã fe nudzodzro vɔ̃ siwo wɔa aʋa kple miafe luʋɔ la gbɔ. 12 Minɔ agbe dzadzɛ le ame siwo menye Yudatɔwo o la dome, ale be togbɔ be wotsoa mia nu be miewɔ vɔ̃ hã la, woakpɔ miafe dɔ nyuiwo, eye woakafu Mawu le ŋkeke si dzi wòava asrã mí akpɔ.
Toɖoɖo dziɖulawo kple afetɔwo
13 Le Afetɔ la ta la, mibɔbɔ mia ɖokuiwo na dziɖuɖu si woɖo anyi ɖe amegbetɔwo dome, eɖanye fia la, abe ŋusẽtɔ kɔkɔtɔ kekeake ene, 14 alo mɔmefia siwo woɖo ɖa be woahe to na nu gbegblẽ wɔlawo, eye woakafu nu nyui wɔlawo o. 15 Elabena Mawu fe lɔlɔ̃nu wònye be to nu nyui wɔwɔ me la, miatsi bometsilawo fe numanyamanya fe nufowo nu. 16 Minɔ agbe abe ablɔɖeviwo ene, gake migawɔ miafe ablɔɖe la ŋu dɔ abe mɔɖeɖe na nu vɔ̃ wɔwɔ ene o; minɔ agbe abe Mawu fe dɔlawo ene. 17 Mide bubu ame sia ame ŋu, milɔ̃ hadede kple xɔsetɔwo, mivɔ̃ Mawu, eye mide bubu fia la ŋu.
18 Mi kluviwo la, mibɔbɔ mia ɖokuiwo na miafe afetɔwo le bubudede ame ŋu blibo me, menye na esiwo nyo, eye wobua mia ŋuti ɖeɖe ko o, ke boŋ na esiwo nye ŋutasẽlawo hã. 19 Elabena enye nu dzeame ne ame aɖe se veve, gake hedo dzi kpe fu si medze na hafi o, le esi wònya Mawu ta. 20 Gake viɖe ka wòanye na mi ne wofo mi ɖe vɔ̃ si miewɔ la ta, eye miedo dzi? Ke ne miekpe fu le nyuiwɔwɔ ta, eye miedo dzi la, enye nu dzeame le Mawu gbɔ. 21 Esia ta woyɔ mi vɛ ɖo, elabena Kristo kpe fu ɖe mia ta, eye wògblẽ kpɔɖeŋu ɖi na mi, be miadze eyome.
22 “Elabena mewɔ vɔ̃ aɖeke o,
eye womekpɔ alakpa aɖeke le efe nu me o.”
23 Esi wodzui la, meɖo eŋu o, esi wòkpe fu la, mefo fi de ame o, ke boŋ etsɔ eɖokui de asi na ame si drɔ̃a ʋɔnu dzɔdzɔe. 24 Ke eya ŋutɔ tsɔ míafe nu vɔ̃wo ɖe efe ŋutilã me le ati ŋuti, ale be míaku na nu vɔ̃, eye míanɔ agbe na dzɔdzɔenyenye, eye to efe abi si wòxɔ me la, míekpɔ dɔyɔyɔ. 25 Elabena mienɔ abe alẽ siwo tra mɔ la ene, ke azɔ la, mietrɔ gbɔ va Alẽkplɔla la kple miafe luʋɔwo dzi kpɔla la gbɔ.


text:
Xexeame Ƒe Ŋutifafa Menye Drɔ̃e Aɖe Ko O!
Xexeame Ƒe Ŋutifafa Menye Drɔ̃e Aɖe Ko O!
NE ÐE Alfred Nobel agate ŋu atrɔ kpɔ nusiwo dzɔ le fe alafa si va yi me la, ɖe kakaɖedzi anɔ esi ɖe xexeame fe ŋutifafa ŋua? Ðikeke mele eme o be dzi adzɔe ne eva nya be ame geɖe dze agbagba vevie be woatɔ te aʋawɔwɔ. Ke hã akpɔ be nɔnɔmea mede ame dzi abe alesi wòsusui ene o. Nufialagã Hugh Thomas fo nyaa ta nyuie be: “Ƒe alafa blavelia—si wobuna be enye esi me wona hadomegbenɔnɔ nyo ɖe edzi eye dziɖuɖuwo fe ɖetsɔleme na hiãtɔwo dzi ɖe edzi le gɔ̃ hã—yɔ fũ kple tu siwo dana trena ɖe enu, aʋawɔʋuwo, B-52 bɔmbdayameʋu, nukliabɔmb, kple mlɔeba tu siwo gblẽa nu le adzɔge ʋĩ. Enye ɣeyiɣi si me wowɔ aʋa siwo me wokɔ ʋu ɖi hegblẽ nu le wu ɣeyiɣi ɖesiaɖe tɔ.” Thomas gblɔ kpee be, “eyata enye nusi ŋu wokea ɖi le nenye be woabu ɣeyiɣia be enye esi me wowɔ ŋgɔyiyi le loo alo womewɔe o.”
Ðe mɔkpɔkpɔ na xexeame fe ŋutifafa dzi ɖe edzi esi míeɖo fe alafa 21 lia mea? Kpao! Esi Newsweek magazine nɔ nu fom tso ŋɔdzidonamelawo fe New York City kple Washington D.C., dzi dzedze le September 11, 2001 dzi ŋu la, egblɔ be: “Le xexe si me woate ŋu atrɔ 767-yameʋuwo wòazu aʋawɔtu siwo woanɔ tefe bubu afia mɔe wòaɖalɔ nu le adzɔge la, naneke megadzea numanyawɔe, alo susumanɔmenya o—esi vloe wu kura la womate ŋu axe mɔ ɖe naneke nu o.”
Ame aɖewo gblɔ be hafi xexeame fe ŋutifafa nava ŋutɔŋutɔ la, ele be nu eve nadzɔ: Gbã, ele be tɔtrɔ ɖedzesi aɖe nava amegbetɔwo fe nukpɔsusu kple agbenɔnɔ me; eye evelia, ele be dukɔwo katã nabɔbɔ ɖe dziɖuɖu ɖeka aɖe te. Biblia gblɔ ɣeyiɣi si me ŋutifafa ava ɖi—gake menye amegbetɔwo fe agbagbadzedzewo mee wòato ava o. Psalmo 46:10 gblɔ le Wɔla, Yehowa Mawu ŋu be: ‘Etsia aʋawɔwɔwo nu vaseɖe anyigba fe mlɔenu ke!’ Aleke Mawu le esia wɔgee? To efe Fiaɖufe, si dzianukwaretɔ geɖe doa gbe ɖa biana edziedzi la dzi. Menye dzi fe nɔnɔme si gɔme sese sesẽe Fiaɖufea nye o, ke boŋ enye dziɖuɖu ŋutɔŋutɔ si dzi Mawu ato ahe ŋutifafa ava anyigba blibo la katã dzi. Nyagblɔɖila Yesaya si gbɔgbɔ ʋã gblɔ ɖi be dziɖuɖu ma te nɔlawo ‘magasrɔ̃ aʋawɔwɔ azɔ o.’ (Yesaya 2:4) To xexeame katã fe nufiafiadɔ aɖe dzi la, amewo asrɔ̃ alesi woanɔ anyi le ŋutifafa me eye “woatsɔ wofe yiwo atu kodziwoe, eye woatsɔ wofe akplɔwo atu hɛ gobɛwoe.”
Fifia gɔ̃ hã la, Yehowa Ðasefowo le esia wɔm. Wogbe be yewomatsɔ aʋawɔnuwo ɖe wo haviwo ŋu o, togbɔ be wonye gbevovodola siwo le dukɔ siwo wu 200 me hã. Wofe akpaɖekedzimademade le xexe si ŋu aʋawɔwɔ gblẽ nu le me la ɖo kpe edzi be ŋutifafa menye mɔkpɔkpɔ dzro aɖe ko o, ke boŋ nusi gbɔna ŋutɔŋutɔe wònye.
Àdi be yeasrɔ̃ nu geɖe tso ŋutifafa vavãtɔ fe mɔkpɔkpɔ si wotu ɖe Biblia dzi ŋua? Taflatse ŋlɔ agbalẽ na magazine sia talawo dometɔ si te ɖe ŋuwò, to adrɛs si le axa 5 lia dzi, alo nàdi Yehowa Ðasefo siwo le míafe nutoa me.